title: Rohtoimikkä

text: Ulkonäöltään rohtoimikkä hieman muistuttaa Suomessa luonnonvaraisena esiintyvää lehtoimikkää, mutta poikkeaa siitä muun muassa valkolaikkuisten lehtiensä perusteella. Muitakin, pienempiä eroja lajien välillä on, esimerkiksi karvoituksessa.


title: M/S Breant

text: M/S Breant () on ahvenanmaalaisen Rederi AB Lillgaardin omistukseen rekisteröity ro-ro-rahtialus. Se on rakennettu vuonna 1979 Karlskrona Varvet Ab:n telakalla Karlskronassa, Ruotsissa. Kuollutta painoa aluksella on 3 328 tonnia. "Breant" on rekisteröity Suomen lipun alle. Nykyisin laiva on aikarahdattu Stella Linesin liikenteeseen.


title: M/S Breant

text: Aluksella on skandinaavinen päällikkö ja puolalainen miehistö.


title: M/S Breant

text: Breantin sisaraluksia ovat M/S Ipswich Way, M/S Baltic Print, M/S Baltic Press ja M/S Ostend Way.


title: M/S Breant

text: Marraskuussa 1979 alus luovutettiin Ivar Lundh & Co Ab:n omistukseen, joka rekisteröi aluksen Ruotsin lipun alle. Kotisatamaksi tuli Tukholma. Tämän jälkeen Iggesund Product aloitti liikennöinnin Breantilla Alankomaiden ja Ruotsin välillä.


title: M/S Breant

text: Vuonna 1996 alus aikarahdattiin suomalaisen Transfennican liikenteeseen, reitille Suomi–Lyypekki–Englanti. Syksyllä 1997 laiva vaihtoi kaksi kertaa reittiä; ensin Rauma–Kotka–Hanko–Lyypekki ja sitten Rauma–Rostock–Lyypekki. Myöhemmin Brax Shipholding Rederi Ab osti Breantin. Tammikuussa 2001 alus aikarahdattiin Bow Marine Oy:n liikenteeseen linjalle Helsinki–Hamina–Tallinna–Bremerhaven–Bremen. Jonkin ajan kuluttua laivan kotisatamaksi vaihdettiin Lontoo. Lokakuussa 2002 Breant aikarahdattiin SCF Viborg Linen liikenteeseen välille Kiel–Viipuri.


title: M/S Breant

text: Vuonna 2004 suomalainen Rederi AB Lillgaard osti Breantin. Omistajan suomalaisuudesta huolimatta alus rekisteröitiin Yhdistyneen kuningaskunnan lipun alle. Vuonna 2005 laiva aikarahdattiin DFDS Tor Linen liikenteeseen Pietarin ja Kielin välille. Syyskuussa Breantin rahtaussopimus DFDS Tor Linen kanssa päättyi ja uusi solmittiin SeaMaltan kanssa. SeaMalta meni kuitenkin jo joulukuussa konkurssiin. Maaliskuussa 2006 alus aikarahdattiin espanjalaisen Balearian liikenteeseen.


title: M/S Breant

text: 11. kesäkuuta 2007 alus hinattiin telakalle Ruotsiin konehuoneessa sattuneen tulipalon vuoksi. Myöhemmin samana vuonna Breant aikarahdattiin Stella Linesin liikenteeseen. Vuonna 2008 alus rekisteröitiin Suomen lipun alle.


title: David Live

text:
David Live on lokakuussa 1974 julkaistu David Bowien livealbumi. Levyn materiaali äänitettiin Bowien Yhdysvaltain-kiertueella Philadelphian Tower Theaterissa järjestetyissä konserteissa. Albumi sisälsi soul-vaikutteita puhaltimien ja taustalaulajien muodossa, joita kuultiin myös Bowien seuraavalla studioalbumilla "Young Americans" (1975).A-puoli
B-puoli


title: David Live

text:
A-puoli
B-puoli


title: David Live

text: Vuoden 1990 CD-version bonuskappaleet (Rykodisc)


title: Gurian ruhtinaskunta

text: Gurian ruhtinaskunta () oli historiallinen valtio nykyisessä Georgiassa. Ruhtinaskunta keskittyi Gurian alueelle Mustanmeren ja Vähä-Kaukasuksen väliin. Sitä hallitsivat yhteensä 22 Gurieli-suvun prinssiä aina 1460-luvulta vuoteen 1829 saakka. Ruhtinaskunta sai alkunsa yhdistyneen Georgian kuningaskunnan hajoamisen aikana. Sen rajat vaihtelivat viereisten georgialaisten hallitsijoiden ja osmanien valtakunnan kanssa käytyjen jatkuvien konfliktien vuoksi. Ruhtinaskunnalla oli eriasteinen autonomia aina siihen asti, kun se liitettiin Venäjän keisarikuntaan vuonna 1829.


title: Gurian ruhtinaskunta

text: 1200-luvulta lähtien Guriaa, joka oli yksi Georgian kuningaskunnan provinsseista, hallitsi virkansa perinyt kuvernööri (eristavi) Vardanisdze-suvusta, jolle Georgian kruunu antoi tittelin Gurieli ("gurialainen") noin vuonna 1362.


title: Gurian ruhtinaskunta

text: 1460-luvulla, kun Georgian Bagrationi-dynastian valta oli hiipumassa, Vardanisdze-Gurieli-suku liittyi Länsi-Georgian aatelisten kapinaan, jota johti kuninkaallinen Bagrat VI. Hän ei suostunut hyväksymään kuningas Giorgi VIII:n valtaa. Vuonna 1463 Bagrat ja hänen liittolaisensa kohtasivat ja voittivat kuninkaan Tšikhorin taistelussa. Taistelun tuloksena Giorgi VIII menetti kaikki läntiset maakuntansa, ja Bagrat kruunattiin Imeretin, eli Länsi-Georgian, kuninkaaksi. Kiitoksena saamastaan avusta uuden hallitsijan täytyi kuitenkin luoda vasalliruhtinaskunta (samtavro) jokaiselle tärkeälle liittolaiselleen, joihin kuului Gurielin suku. Suvusta tuli nyt puoli-itsenäisen Gurian hallitsijadynastia, jonka pääkaupunkina toimi Ozurgeti. Vuonna 1491 Giorgi I Gurieli (1483–1512) tunnustettiin itsenäiseksi prinssiksi. Siitä lähtien Gurielit asettivat myös paikallisia piispoja Šemokmediin, Džumatiin ja Khinotsmindaan, jotka olivat nimellisesti georgialaisortodoksisen Abhasian katolikaatin hengellisessä valvonnassa.


title: Gurian ruhtinaskunta

text: Länsi-Georgian valtiot taistelivat vallasta toisiaan vastaan, erityisesti Gurian Gurielit ja Mingrelian Dadianit. Suvut solmivat kuitenkin tilapäisen liiton, ja järjestivät tammikuussa 1533 lopulta katastrofaaliseksi osoittautuneen retkikunnan Pohjois-Abhasian zygi-heimoa vastaan. Takaisku antoi Imeretin kuninkaalle mahdollisuuden saada Guria takaisin hallintaansa, mutta vain lyhyeksi aikaa.


title: Gurian ruhtinaskunta

text: 1500-luvun puolivälistä eteenpäin Gurian prinsseillä oli de facto -itsenäisyys Imeretistä, jota pahempi uhka heitä kohtaan tuli ruhtinaskunnan uudelta, eteläiseltä naapurilta, osmanien valtakunnalta. 1540-luvulla valtakunta aloitti Gurian merisaarron ja valtasi ruhtinaskunnan eteläiset Adžarian, Pohjois-Tšanetin (myöhemmin Lazistan) ja Matšakhelin provinssit. Mamia II Gurieli (1600–1625) onnistui valloittamaan Adžarian takaisin vuonna 1609, mutta hän joutui lopulta 13. joulukuuta vuonna 1614 luopumaan kaikista vaateista alueeseen ja maksamaan vuosittaista pakkoveroa Korkealle portille (osmanien hoville). Jatkuvat feodaalisodat Länsi-Georgiassa johtivat Gurian taantumiseen, ja ruhtinaskunta joutui vähitellen viereisen Mingrelian vasalliksi. Tästä huolimatta useat Gurian prinssit, erityisesti Giorgi III Gurieli (1669–84) ja Mamia III Gurieli (1689–1714), pystyivät satunnaisesti saavuttamaan Mingrelian tai jopa Imeretin kruunun.


title: Gurian ruhtinaskunta

text: 1700-luvun alussa Guriaa kohtasi syventyvä poliittinen ja taloudellinen taantuminen osmanien valtakunnan laajentumisen ja toistuvien sisällissotien vuoksi. Gurian prinssit yrittivät solmia liittoumia muiden Georgian hallitsijoiden ja Venäjän kanssa, mikä johti sarjaan turkkilaisten rangaistukseksi tekemiä hyökkäyksiä. Vuoteen 1723 mennessä Gurielit olivat menettäneet Batumin ja Tšakvin osmaneille, ja koko Gurian rannikko oli otettu turkkilaisten varuskunnaksi. Gurian tuki Venäjälle Venäjän–Turkin sodan (1768–1774) aikana johti osmanien hallituksen voimakkaaseen reaktioon. Kobuleti ja sitä ympäröivä alue erotettiin Guriasta, ja alueella aloitettiin islamisaatio, jossa kääntyminen merkitsi varminta tapaa paeta orjuudelta. Loput alueen kristitystä väestöstä joutui muuttamaan Georgian turvallisemmille alueille. Tämä, yhdistettynä laajamittaiseen orjakauppaan ja turkkilaisten hyökkäyksiin, johti useiden Gurian alueiden väestökatoon 1700-luvun loppuun mennessä. Johann Anton Güldenstädt arvioi Gurian väkiluvun 5 000 ja Jacob Reineggs 6 000 perheeksi 1770-luvulla.


title: Gurian ruhtinaskunta

text: Gurian viimeiset prinssit valitsivat tiukan venäläismielisen asenteen. Venäjän–Turkin sodan (1806–1812) aikana 19. kesäkuuta 1810 Mamia V Gurieli (1803–26) hyväksyi Venäjän vasalliuden, ja otti vastaan investituuran tunnukset Tsaarilta. Guria liittyi keisarikuntaan autonomisena ruhtinaskuntana, joka säilytti itsehallintonsa ja paikallisen lakinsa. Mamia oli erittäin halukas omaksumaan eurooppalaiset tavat, ja aloitti sarjan uudistuksia modernisoiden hallintoa, taloutta ja koulutusta. Hän pysyi uskollisena Venäjän kruunulle jopa vuonna 1820, kun hänen setänsä Kaikhosro liittyi spontaanisti Guriassa ja Imeretissä syntyneeseen kapinaan, jossa protestoitiin Georgian kirkon kaltoin kohtelua ja korkeaa verotusta. Kun Mamia kuoli 26. lokakuuta 1826 valtaistuimelle nousi hänen alaikäinen poikansa Davit leskiprinsessa Sopian sijaishallitsijana. Sopia oli huolestunut oman autonomiansa säilyttämisestä Venäjällä ja liittyi turkkilaisten puolelle Venäjän–Turkin sodassa (1828–1829). 2. syyskuuta 1829 Venäjän viranomaiset syrjäyttivät Davitin ja pakottivat Sopian maanpakoon Turkkiin. Guria liitettiin Venäjän keisarikuntaan, ensin väliaikaishallinnolla ja vuonna 1840 Ozurgetin ujezdina Kutaisin kuvernementtiin.


title: Robin McKinley

text: Robin McKinley (oik. Jennifer Carolyn Robin McKinley, s. 1952 Warren, Ohio) on yhdysvaltalainen kirjailija.


title: Robin McKinley

text: McKinleyn isä oli töissä laivastossa. Isän työn perässä perhe muutti Japaniin, jossa McKinley aloitti koulun. Aikuisiässä hän muutti Yhdysvalloista Hampshireen, Britanniaan mennäkseen naimisiin nykyisen miehensä, kirjailija Peter Dickinsonin kanssa.


title: Mormonifundamentalistien liike

text: Mormonifundamentalistien liike eli mormonifundamentalismi (engl. "Mormon Fundamentalists" tai "Fundamentalist Mormons") on kokoava nimitys myöhempien aikojen pyhien liikkeeseen kuuluville ryhmittymille, jotka kannattavat ja noudattavat moniavioisuuden periaatetta. Suurin osa fundamentalistimormoneista edustaa muutenkin "konservatiivista" mormonistista uskonnäkemystä, joka ei hyväksy Myöhempien aikojen pyhien Jeesuksen Kristuksen kirkon nykyisiä opillisia korostuksia. Fundamentalistien uskonnäkemus seuraa sen sijaan pitkälti kirkon toisen profeetan Brigham Youngin opetuksia. Useat fundamentalistiryhmät harjoittavat "pyhitykset lakia" eli omaisuuden yhteyttä asuen kommuuneissa. Osa niistä opettaa verisovitusta, osa "Aadam–Jumala-oppia". Kaikki fundamentalistiryhmät myös sulkevat mustaihoiset pois pappeudesta. Mormonifundamentalisteja asuu ennen muuta Kalliovuorten syrjäisissä osissa, mutta osa asuu myös Meksikossa ja osa läntisessä Kanadassa. Jotkut fundamentalistimormonit asuvat eristäytyneissä kommuuneissa, osa taas elää muiden joukossa salaten vakaumuksensa.


title: Mormonifundamentalistien liike

text: Fundamentalistiliikkeen syntyhistoria ajoittuu vuoteen 1890, jolloin Myöhempien aikojen pyhien Jeesuksen Kristuksen kirkon neljäs presidentti Wilford Woodruff antoi julkisuuteen nk. Manifestin, jossa hän ilmoitti MAP-kirkon luopuneen moniavioisten liittojen solmimisesta, koska Yhdysvaltojen kongressi oli säätänyt niitä vastaan lakeja, jotka Yhdysvaltain korkein oikeus oli todennut perustuslain mukaisiksi. Osa kirkon jäsenistä ei hyväksynyt Manifestia Jumalan tahdon ilmoitukseksi, vaikkakin he ymmärsivät sen poliittiseksi välttämättömyydeksi. Kirkossa ajateltiin yleisesti, että moniavioisuuden julkinen hylkääminen olisi välttämätöntä MAP-kirkon vastaisen mielenkuohun tyynnyttämiseksi aina siihen asti, kunnes Utahin territoriosta tulisi Yhdysvaltain osavaltio. Ajateltiin, että osavaltiostatuksen saavuttamisen jälkeen osavaltio voisi itse säätää asiaa koskevia lakeja, joissa moniavioisuus laillistettaisiin jälleen. Utahista tulikin osavaltio 1896, mutta sen oli otettava osavaltion perustuslakiin pykälä, jonka mukaan moniavioisuus on osavaltiossa kiellettyä "ikuisiksi ajoiksi".


title: Mormonifundamentalistien liike

text: Tästä huolimatta useat pyhät elivät käytännössä moniavioisissa suhteissa. Yhdysvalloissa tämä tapahtui salassa, Meksikossa ja Kanadan Albertan osavaltiossa julkisesti. Moniavioiset miehet pitivät huolta vaimoistaan, ja uusiakin moniavioisia liittoja solmittiin, tosin aikaisempaa paljon vähemmän. Tämä tapahtui kirkon johtajien Wilford Woodruffin, Lorenzo Snown ja Joseph F. Smithin tieten, mahdollisesti jopa hiljaisella suostumuksella. Osa moniavioisuutta harjoittavista kertoi, että kirkon kolmas presidentti John Taylor oli vuonna 1886 pitänyt salaisen kokouksen, jossa hän oli valtuuttanut osan kirkon jäsenistä jatkamaan moniavioisten liittojen solmimista, vaikka ne virallisesti kiellettäisiinkin. Osa kertoi Joseph Smithin ja Jeesuksen Kristuksen ilmestyneen kokoukseen ja vahvistaneen käytännön. Tähän vedoten osa pyhistä jatkoi moniavioisten liittojen solmimista selittäen muodostavansa "pyhän jäännöksen".


title: Mormonifundamentalistien liike

text: Kun Reed Smoot, eräs kirkon kahdestatoista apostolista, valittiin 1903 Yhdysvaltain senaattiin, tuli kirkon horjuva asenne moniavioisuuteen uudestaan julkisen keskustelun kohteeksi. Smoot sai ottaa senaattorinvirkansa vastaan, mutta kirkon presidentti Joseph F. Smithin piti julkaista 1904 Toinen manifesti, jossa hän vahvisti kirkon torjuvan asenteen moniavioisuuteen ja uhkasi moniavioisia liittoja solmivia tai niitä julkisesti tukevia kirkosta erottamisella. Tämä vaikeutti ratkaisevasti moniavioisuuden kannattajien asemaa MAP-kirkossa.


title: Mormonifundamentalistien liike

text: 1920-luvulla moniavioisuuden kannattajien asema muodostui kirkossa jo niin tukalaksi, että suurin osa heistä jätti kirkon tai tuli erotetuksi. Lorin C. Woolley esitti julkisesti, että luopumalla moniavioisuuden periaatteesta MAP-kirkko oli hylännyt Jumalan ja tullut samalla Jumalan hylkäämäksi. Tämän takia hän kehotti seuraajiaan jättämään kirkon. Suurin osa fundamentalistiryhmistä juontaa historiansa Woolleyhin. Kalliovuorille, Kanadaan ja Meksikoon syntyi useita moniavioisuutta kannattavia ryhmiä. Vaikka ryhmien kesken oli yhteistyötä, ne eivät muodostaneet omaa kirkkoaan. 1950-luvulla syntyivät suurimmat fundamentalistikirkot, Fundamentalistinen myöhempien aikojen pyhien Jeesuksen Kristuksen kirkko ja Apostolic United Brethren.


title: Mormonifundamentalistien liike

text: Nykyään moniavioisuutta kannattava tai moniavioisen liiton solminut erotetaan MAP-kirkon jäsenyydestä. Jo yhteydenpito fundamentalistiryhmiin estää pääsyn temppeliin. Utahin laki kieltää moniavioisuuden. Käytännössä fundamentalistiryhmiä ei vainota osavaltiossa, elleivät ne syyllisty muihin rikoksiin, kuten lapsiin sekaantumiseen.


title: Gaston Doumergue

text: Pierre Paul Henri Gaston Doumergue (1. elokuuta 1863 Aigues-Vives, Gard – 18. kesäkuuta 1937 Aigues-Vives, Gard) oli kolmannen tasavallan aikainen ranskalainen poliitikko, joka toimi Ranskan pääministerinä vuosina 1913–1914 ja myöhemmin 1934–1935 sekä presidenttinä vuosina 1924–1931. Hänen puoluetaustansa oli keskustaliberaali radikaalipuolue.


title: Gaston Doumergue

text: Doumergue tuli eteläranskalaisesta protestanttisesta perheestä, ja hän oli ensimmäinen ja toistaiseksi ainoa protestanttinen Ranskan presidentti.


title: McDermott’s Two Hours

text: McDermott’s Two Hours on englantilainen folk rock -yhtye, jonka keulahahmo ja kantava voima on laulaja-lauluntekijä Nick Burbridge. Hänen sanoituksensa ovat usein yhteiskunnallisesti voimakkaan kantaa ottavia ja kriittisiä. Useiden kappaleiden sanoitukset pohjautuvat todellisiin tapahtumiin tai henkilöihin, esimerkiksi vuoden 1972 veriseen sunnuntaihin Derryssä, muiden odotusten painamana itsemurhaan päätyneeseen brightonilaispoikaan tai työtapaturmassa vammautuneeseen ja laitapuolen kulkijaksi päätyneeseen Mickeyyn.


title: McDermott’s Two Hours

text: McDermott’s Two Hours perustettiin Brightonissa vuonna 1986. Sitä olivat edeltäneet lyhytikäiset kokoonpanot The Bliffs ja The Crack. Yhtyeen keskeiset hahmot Nick Burbridge ja Tim O’Leary olivat tunteneet toisensa tuolloin jo liki vuosikymmenen, vuodesta 1978 lähtien. Parivaljakko oli kiertänyt keikoilla ympäri Englantia, ja yhdessä O’Learyn veljen Christyn kanssa he olivat myös äänittäneet "Cockaigneksi" ristityn kasetin. Yhtyeen omalaatuinen nimi perustuu tarinaan eräästä Tommy McDermottista, joka kerran vuonna 1969 jätettiin yksin Free Derryssä Pohjois-Irlannissa toimineen piraattikanava Radio Free Derryn lähettimen luo. McDermott käytti tilaisuuden hyväkseen ja kanavan tavallisen toimintaan sekä vastarintaan kannustamisen sijaan soitti kahden tunnin ajan The Incredible String Bandiä. Lisäksi hän toisteli kuiskaten ohjetta ”rakastakaa toisianne ja pysykää rauhallisina”.


title: McDermott’s Two Hours

text: 1980-luvun loppupuoliskon McDermott’s Two Hours kiersi ahkerasti keikkailemassa esiintyen muun muassa Glastonburyn, WOMAD:n ja Readingin festivaaleilla. Vuonna 1989 julkaistiin yhtyeen ensimmäisen kauden ainokaiseksi jäänyt albumi "The Enemy Within". Rahoitus levyntekoon saatiin basisti Martin Pannettin new age -ystävältä, joka puolestaan oli saanut rahat perintönä. Pian levyn julkaisun jälkeen Tim O’Leary päätti lähteä yhtyeestä työskennelläkseen English Shakespeare Company -teatterissa. Hetken aikaa O’Learyn korvasi viulun osalta Ben Paley, mutta vuonna 1990 yhtye päätyi hajoamaan. Hajoamisen jälkeen myös Burbridge keskittyi teatterialalle. Hän oli ollut alusta lähtien mukana vuonna 1989 perustetun Tommy McDermott’s Theatren toiminnassa käsikirjoittajana.


title: McDermott’s Two Hours

text: Lyhyelläkin urallaan McDermott’s Two Hours ehti kartuttaa suosiota erityisesti energisillä live-esiintymisillään. Brightonilainen folkrockyhtye The Levellers on moneen otteeseen maininnut nimenomaan paikallisen McDermott’s Two Hoursin suurimmaksi musiikilliseksi esikuvakseen ilmeisempien vaihtoehtojen kuten The Poguesin tai The Waterboysin sijaan. Vuonna 1993 Levellers coveroi McDermott’s Two Hoursin kappaleen ”Dirty Davey” kolmannella albumillaan. Seuraavana vuonna alun perin vain vinyylillä julkaistu "The Enemy Within" julkaistiin uudelleen CD-muodossa.


title: McDermott’s Two Hours

text: Vuonna 2001 McDermott’s Two Hoursin keskeiset jäsenet, Nick Burbridge ja Tim O’Leary, palasivat yli vuosikymmenen jälkeen takaisin yhteen Levellersin basistin Jeremy Cunninghamin houkuttelemina. Cunningham ja Burbridge sopivat yhteistyöstä, johon Levellersin puolelta osallistui Cunninghamin lisäksi rumpali Charlie Heather. Cunningham ja Heather täydensivät McDermott's Two Hoursin kokoonpanoa, mutta prosessin luovasta puolesta vastasivat käytännössä Burbridge ja O’Leary. Yhteistyön tuloksena syntyi neljän päivän nauhoitussessiossa levy "World Turned Upside Down". Levynkanteen kokoonpanon nimeksi tuli McDermott's 2 Hours vs Levellers. "World Turned Upside Down" sai jatkoa vuonna 2003, kun julkaistiin McDermott's 2 Hours vs Levellersin toinen albumi "Claws and Wings". Seuraavana vuonna julkaistiin vielä kolmas albumi "Disorder".


title: McDermott’s Two Hours

text: McDermott’s Two Hoursin esiinnyttyä kesällä 2004 Levellersin järjestämällä Beautiful Days -festivaalilla Cunningham ehdotti Burbridgelle livealbumia. "Live At Ferneham Hall" nauhoitettiin 26. maaliskuuta 2005 keikalla Farehamissa ja julkaistiin myöhemmin samana vuonna.


title: McDermott’s Two Hours

text: 20. elokuuta 2007 julkaistiin "Goodbye to the Madhouse", ensimmäinen yhtyeen omalla nimellä julkaistu studioalbumi "The Enemy Withinin" jälkeen. Yhteydet Levellersiin eivät silti katkenneet, sillä levyn toisena tuottajana toimi yhä Jeremy Cunnigham ja masteroijana Jon Sevink. Levy myös julkaistiin Levellersin oman On The Fiddle Recordings -merkin kautta. Lisäksi ainakin rumpali Charlie Heather esiintyy levyllä vierailevana muusikkona.


title: Slovakiancuvac

text: Slovakiancuvac on alkujaan Karpaattien vuoristoseudulta kotoisin oleva paimen- ja vahtikoira. Cuvac on iso valkoinen vahtikoira, joka erinomaisten vahdin ominaisuuksiensa ansiosta on levinnyt useisiin maihin. Ensimmäiset cuvacit Suomeen toi metsänhoitaja Erkki Kettunen 1960-luvun puolessa välissä .


title: Slovakiancuvac

text: Valkoturkkiset paimenkoirat ovat kuuluneet Karpaattien vuoriston paimentolais-perinteeseen jo yli parituhatta vuotta. Kotiseudullaan cuvacit ovat vartioineet lampaita, talouksia ja karjalaumoja. Nimi "cuvac" tulee slovakian valppaana olemista kuvaavasta sanasta "cuvat". Slovakiancuvacin luonteeseen kuuluukin ympäristön rauhallinen ja valpas seuraaminen.


title: Slovakiancuvac

text: Luonteeltaan rotu on lempeä, älykäs ja uskollinen. Vaikka cuvacia pidetään ystävällisenä, useat slovakiancuvacit ovat edelleen epäluuloisia vieraita kohtaan, ja joskus jopa aggressiivisia. Omaan väkeen se suhtautuu suojelevasti ja avoimesti. Cuvac on valpas, rohkea ja vahtimisvaistoinen. Vahtikoiran ominaisuudeltaan cuvac tarkkailee ympäristöään ja ääniä, sekä mahdollisia vieraita. Kun slovakiancuvacia koulutetaan, kannattaa käyttää hyvin palkitsevia opetustapoja. Koiraa ei tule pakottaa mihinkään. Rotu on hyvä totuttaa sosiaaliseen seuraan jo pienestä lähtien, sillä tavoin koira oppii olemaan niin pienien kun isojenkin ihmisten kanssa. Nopeus on yksi rodun vahvuuksista.


title: Slovakiancuvac

text: Tunnusomainen piirre rodulle on valkoinen, tiivis ja tiheä karvapeite. Sillä on voimakas luusto, runko on hieman korkeuttaan pidempi ja sillä on vahvat melko korkeat raajat.


title: Slovakiancuvac

text: Uroksen säkökorkeus on 62–70 cm, nartun 59–65 cm.


title: Venäjänmustaterrieri

text: Venäjänmustaterrieri on isokokoinen alkujaan venäläinen palvelus- ja vahtikoirarotu, joka on saavuttanut suosiota myös kotimaansa ulkopuolella. Venäjänmustaterrieri kuuluu FCI:n roturyhmään 2. Nimestään huolimatta venäjänmustaterrieri ei kuulu terriereihin.


title: Venäjänmustaterrieri

text: Suomeen venäjänmustaterrierit tulivat 1970-luvulla, ja rotuharrastajat perustivat Suomen Mustaterrierit ry:n vuonna 1978. Vaikka venäjänmustaterrieriä voidaan käyttää vartio- ja suojeluskoirana, niin Suomessa sitä käytetään ensisijaisesti palveluskoirana.


title: Venäjänmustaterrieri

text: Karvapeite mustaterrierillä on laineikasta 4–10 cm pitkää, yleensä karkeaa, vahvaa, tiheää ja tiiviisti ihonmyötäistä. Väritykseltään koira on musta tai mustanharmaa. Säkäkorkeus uroksilla on 72-76 cm. Ei alle 70 cm eikä yli 78 cm ja nartuilla 68–72 cm. Ei alle 66 cm eikä yli 74 cm


title: Venäjänmustaterrieri

text: Luonteeltaan venäjänmustaterrieri on vilkas, tarkkaavainen ja hyvähermoinen. Se on taistelunhaluinen ja rohkea siinä on myös kovuutta. Venäjänmustaterrieri on sitkeä, ja sen koulutettavuudessa on suuriakin vaihteluita. Se tarvitsee jämäkkää tapakasvatusta ja vakiintunutta arvojärjestystä perhelaumassa.


title: Ray Wise

text: Raymond Herbert Wise (s. 29. elokuuta 1947 Akron, Ohio) on yhdysvaltalainen näyttelijä, joka tunnetaan parhaiten Leland Palmerin roolista televisiosarjassa Twin Peaks.


title: Ray Wise

text: Wise syntyi Akronissa Ohiossa ja opiskeli Kentin yliopistossa. Hänen uransa alkoi 1970-luvulla muutamista vierasesiintymisistä televisiosarjoissa. Myöhemmin 1980-luvulla Wise esiintyi hetken aikaa suositussa "Dallas"-televisiosarjassa, jonka myötä hän teki enemmän vierailevia rooleja, sekä muutamia elokuvarooleja, kuten Leon Nash elokuvassa "RoboCop". Varsinaisesti tunnetuksi Wise tuli "Twin Peaks" -televisiosarjan myötä 1990-luvulla, jolloin hän sai Saturn-ehdokkuuden. Hän näytteli myös tv-sarjassa 24 varapresidentti Hal Gardneria. Harvemmin elokuvissa nähty Wise on kuitenkin 2000-luvulla alkanut esiintyä useammin elokuvissa ja tekikin ensimmäisen ääniroolinsa animaatioelokuvassa "" vuonna 2007.


title: Medal of Honor: Airborne

text: Medal of Honor: Airborne on toiseen maailmansotaan liittyvä EA:n "Medal of Honor" -pelisarjan peli, jossa pelataan Yhdysvaltain 82. laskuvarjojoukkojen jäsenenä, Boyd Traversina. Jokainen pelin kenttä alkaa hypyllä lentokoneesta, jonka jälkeen voit ohjata itsesi laskuvarjolla minne tahansa kentän alueelle. Turvalliset laskeutumispaikat on merkitty vihreällä savulla joihin kannattaa hakeutua, ellei kaipaa haasteita. Peli on julkaistu Microsoft Windowsille, PlayStation 3:lle ja Xbox 360:lle. Pelissä on myös verkkopeliominaisuus, jossa voi pelata ainakin 32 pelaajan pelejä muita pelaajia vastaan.


title: Medal of Honor: Airborne

text: "Medal of Honor: Airbornessa" ennen tehtävää pelaaja saa valita pistoolinsa lisäksi kaksi muuta asetta. Aseet ovat yhdysvaltalaisten ja saksalaisten peruskalustoa ( Kar98k, MP40, BAR, M1 Garand, STG44, Gewehr 43, Thompson M1928, Colt M1911, Mauser C96, M12 Shotgun, Springfield M1903). Pelissä on myös ominaisuus, joka sallii aseiden kehittymisen, jotka avataan käyttämällä asetta. Esimerkiksi Thompson-konepistoolilla ensimmäinen kehittyminen lisää aseeseen kahvan joka vähentää rekyyliä, toinen kehittyminen lisää kompensaattorin joka parantaa aseen tarkkuutta ja kolmas kehittyminen korvaa normaalin 30-ammuksen lippaan 50-ammuksen rumpulippaalla. Lisäksi aseen kehittyessä aika hidastuu hetkeksi. Jokainen tehtävä aloitetaan pudottautumalla C-47 Dakota -kuljetuslentokoneesta.


title: Medal of Honor: Airborne

text: Operaatio Husky – tehtävänä on pudottautua sisilialaiseen Adantin kylään ja sabotoida neljä italialaista ilmatorjuntatykkiä sekä torjua kylään italialaisten avuksi tulleet saksalaiset joukot.


title: Medal of Honor: Airborne

text: Operaatio Avalanche – tehtävänä on laskeutua muinaisten kreikkalaisten raunioiden lähelle ja sabotoida saksalaisten viesti- ja huoltolinjoja.


title: Medal of Honor: Airborne

text: Operaatio Neptunus – tehtävänä on Normandian maihinnousun aikana tuhottava saksalaisten tutka-antenni ja tähystystorni sekä raivata tietä Utah Beachin maihinnoususotilaille.


title: Medal of Honor: Airborne

text: Operaatio Market Garden – tehtävänä on pudottautua lentokoneesta Nijmegeniin ja turvata kaupunki, minkä jälkeen tehtävänä on vallata läheinen silta ja raivata tie brittiläiselle XXX armeijakunnalle.


title: Medal of Honor: Airborne

text: Operaatio Varsity – tehtävänä on laskeutua Saksan maaperälle, Ruhrin teollisuusalueelle ja sabotoida panssarivaunutehtaita sekä tuhota ammusvarastoja.


title: Medal of Honor: Airborne

text:
Der Flakturm – viimeisessä tehtävässä on tarkoitus laskeutua huhtikuun 1945 lopulla Saksan sydämeen ja tuhota yksi viimeisimmistä vastarinnan pesäkkeistä, massiivinen ilmatorjuntatorni, jossa on useita ilmatorjuntatykkejä ja vahva puolustus.
Peli otettiin vastaan melko positiivisesti. Gamerankings sivustolla arvosteluiden keskiarvo tietokoneella on 78 %, konsoleilla 75 %. IGN antoi pelille 7.9/10, sanoen että "Airborne", vaikka ei täydellinen, on yksi sarjan parhaita pelejä vähään aikaan. Gamespot antoi pelille 7.0/10, sanoen että yksinpelikampanja ei lähde kunnolla käyntiin ennen paria viimeistä tasoa mutta nämä pari tasoa yhdistettynä kiinteään moninpeliin tekevät laskuvarjojoukkoihin värväytymisestä sen arvoista.


title: 8mR

text: 8mR on klassinen R-sääntöperheeseen kuuluva konstruktioluokka-vene. Mittaluku 8mR eli kasi, 8-metrinen tai kahdeksikko tuottaa suurehkoja, noin 14–16 metriä pitkiä ja 8–10 tonnia painavia veneitä. 8mR on ollut kilpapurjehdusluokkana kesäolympialaisissa vuosina 1908–1936.


title: 8mR

text: Suomeen on 2000-luvulla kasvanut kansainvälisesti aktiivinen kasipurjehdustoiminta. Suomen nelöjäntoista veneen laivue on maailman suurimpia, ja erityisesti Helsingfors Segelsällskapetin eli HSS:n yhdeksän omassa rekisterissä olevaa sekä kaksi pysyvää vierasvenettä on kansainvälisesti suurin yksittäisessä pursiseurassa oleva kasilaivue. Suomeen laivueen uusin tulokas Ruotsista vuonna 2017 ostettu Andromeda.


title: 8mR

text: Suomen kaseista kansainvälisesti menestynein on viime aikoina ollut uusi tulokas Luna, joka voitti klassikkojen, eli Sira Cupin maailmanmestaruuden 2018 ja toisen sijan 2012. Johan Ankerin 1930 suunnittelema Silja, voitti maailmanmestaruuden 1975 ja kakkossijan Sira Cupissa 2008. Menestyneitä ovat myös olleet Charles E. Nicholsonin 1929 suunnittelema Sagitta ja Carl Holmströmin 1927 suunnittelema Windy (II sija Sira Cupissa vuonna 2009).


title: 8mR

text: Vuosina 1907–2010 on rakennettu yhteensä n. 500 kasia. Niistä on säilynyt n. 180 venettä. Kaseja rakennetaan edelleen noin 1 veneen vuosivauhtia, sekä moderneja että ns. replikoita vanhojen, useimmiten tuhoutuneiden veneiden piirustusten mukaan. Uusimmat rakennetut klassiset kasit ovat Norjassa purjehtiva Birgit (SWE-44) vuodelta 2005, japanilainen Aun (J-1) vuodelta 2006, venäläinen Astra II (RUS-1) vuodelta 2007 ja Luna (FIN-17) vuodelta 2012.


title: 8mR

text: Arvostettu Sinebrychoffin pokaali purjehdittiin kaseilla 1911-1961. Nykyisin poalkinnosta kilpailevat 6mR-veneet.


title: 8mR

text:
Suomeen on vuosina 1995–2018 ostettu seitsemän venettä, pääosin Ruotsista. Suomessa oli vuonna 2018 14 kasia joista valta-osa kilpailee. Uusin tulokas on vuonna 2017 Ruotsista ostettu Andromeda.
Kesällä 2011 Wanda myytiin Norjaan. Suomesta on myös myyty 90-luvulla kaksi venettä, Edith ja Pinuccia, toinen Saksaan ja toinen Englantiin. Edith on A. Mylnen piirtämä ja Turussa 1911 Åbo båtvarfin telakalla rakennettu. Edith on toinen säilynyt ensimmäisen säännön Suomessa rakennetuista ja nyt täysin kahvelirikejä myöten entisöidyistä kaseista. Toinen on samalla telakalla William Fifen suunnittelema Lucky Girl joka voitti pronssimitalin 1912 olympialaisissa. Sitä ennen Suomesta on myyty mm. Turid-vene 80-luvulla.
Gustaf Estlanderin suunnittelema Cheerio oli ensimmäisen maailmansodan jälkeen Suomen kansainvälisesti menestyneimpiä kaseja. Vene edusti Suomea vuoden 1936 kesäolympialaisissa sijoittuen viidenneksi. Vene tuhoitui myöhemmin palossa. Purjehdushistoriallisesti mielenkiintoinen vene – vaikkakin nuorin – on vuonna 1967 rakennettu ensimmäinen Olin Stephensin suunnittelema moderni kasi Iroquois. Vene perustuu Americas Cup 12mR voittajaveneeseen Intrepid. Iroquois oli pitkään Suomessa josta se siirtyi Ruotsiin 2004. Vuonna 2007 Iroquois ostettiin takaisin Suomeen. Vuonna 2012 Suomen laivueeseen liittyi Portugalissa rakennettu Luna - Charles A. Nicholsonin suunnittelema kasi-replika. Hankkeen takana on Harri Roschierin vetämä syndikaatti. Vene voitti klassikkojen, eli Sira-cupin MM-mitalin 2018.


title: 8mR

text: Pohjoismaissa omistajat käyttivät kasejaan kilpailujen välillä lomaveneinä. Kasit olivat aikoinaan kuinkaallisten, suurpankkiirien ja teollisuusmiesten huvia. Norjan ja Espanjan kuningashuoneet, Kruppit, Rothschildit, Wallenbergit ja Saruddin Aga Khan ovat olleet innokkaita kasipurjehtijoita. Tänään kasipurjehtiminen on keskiluokkaistunut ja vetoaa erityisesti kilpailemisesta kiinnostuneihin klassisten purjeveneiden ystäviin.


title: 8mR

text:
Kasit rakennetaan alun perin 1907 sovitun, sittemmin kaksi kertaa muutetun, kansainvälisen R-mittasäännön mukaan. 8m on tulos mittasäännön kaavasta. R tarkoittaa, että vene on alun perin luokiteltu ja rekisteröity Lloydsin vaatimusten mukaan. Mittasääntö on:
jossa L on veneen tehollista pituutta kuvaava luku, F vapaalaidan tehollinen korkeus, d rungon muototekijä ja S purjepinta-ala. Saman mittasäännön veneitä ovat kaseja suuremmat 12mR- ja 10mR-luokkien veneet, sekä pienemmät 6mR-veneet. 5m- ja 5.5m-veneet muistuttavat R-säännön metriveneitä, mutta eivät ole saman säännön mukaan rakennettuja. 8mR-, 6mR- ja 5.5mR-veneet ovat aikoinaan kaikki olleet olympialuokkia.


title: 8mR

text: Kasit ovat noin 15 metriä pitkiä, 2,5 metriä leveitä ja painavat 8–10 tonnia. Kasi on konstruktioluokka, joka tarkoittaa että jokainen kasi on yksilö toisin kuin yksityyppiveneet. Kaseilla retkeillään, päiväpurjehditaan ja kilpaillaan. Klassiset kasit rakennettiin 50-luvulle asti pitkäkölisiksi. Ensimmäinen ns. moderni kasi, jossa oli jaettu lateraalipinta, rakennettiin 60-luvulla. Uusissa moderneissa veneissä on järjestäen bulbilla ja trimtabilla varustettu siipiköli. Myös vesilinjan yläpuolelta nämä kasit poikkeavat vanhemmista kilpasiskoistaan.


title: 8mR

text: Kasit, kuten muutkin metrisäännön veneet, on suunniteltu puhtaasti kilpaveneiksi, mutta niillä purjehditaan sekä retki- että kilpailuveneinä. Klassisen kilpaveneen miehistö on seitsemän ja modernin kuusi henkilöä. Pääsääntöisesti suomalaisissa kaseissa ei ole apumoottoreita, joten niillä purjehditaan satamaan ja satamasta. Kaseissa on melko askeettiset sisätilat kun vertailukohtana pidetään nykyveneitä.


title: 8mR

text: Kaseilla kilpaillaan 2000-luvulla aktiivisemmin kuin koskaan aikaisemmin. Vuosittain järjestettäviin kasien MM-kilpailuihin osallistuu 20–40 venekuntaa; Suomessa tärkeimpien regattojen lähdöissä on kahdesta yli kymmeneen veneeseen. Ruotsalaisveneitä osallistuu aktiivisesti Suomenlahden kisoihin. Samoin venäjän ainut kasi Astra II. Vuonna 2007 suomalainen vene Windy ylsi MM-kilpailuissa Skotlannissa klassisten hopeasijalle. Vuonna 2008 Norjan Hankøssa Suomen Silja ylti samaan. Yhteensä vuoden 2008 MM-kilpailuihin osallistui peräti viisi suomalaisvenettä. Surin koskaan järjestetty 8mR regatta oli vuoden 2002 maailmanmestaruudet Helsingissä. NJK:n järjestämiin kisoihin osallistui kaikkeaan 39 venettä.


title: 8mR

text: Ennen sotia kasi täytti asuttavan kilpailuveneen vaatimukset. Manner-Euroopassa palkatut gasti yöpyivät tavallisesti veneessä. Pohjoismaissa omistajat käyttivät kasejaan kilpailujen välillä lomaveneinä. Kasit olivat aikoinaan kuinkaallisten, suurpankkiirien ja teollisuusmiesten huvia. Norjan ja Espanjan kuningashuoneet, Kruppit, Rothschildit, Wallenbergit ja Saruddin Aga Khan ovat olleet innokkaita kasipurjehtijoita. Tänään kasipurjehtiminen on keskiluokkaistunut ja vetoaa erityisesti kilpailemisesta kiinnostuneihin klassisten purjeveneiden ystäviin.


title: 8mR

text: Kasin ostohinta riippuu iästä, kunnosta, suunnittelijan nimestä ja veneen kilpailumenestyksestä. Pääsääntöisesti 1930–40-luvun kasit ovat kalliimpia kuin sitä vanhemmat, sillä niillä on usein tiedossa olevaa kilpailumenestystä. "Kalliita" suunnittelijoita ovat esimerkiksi Fife, Nicholson ja Anker. Edullisen, kohtuukuntoisen kasin voi saada 80 000 eurolla, kallis voi Euroopan mantereella maksaa jopa 250 000–300 000 euroa. Huonossa kunnossa olevan "projektin" hinta voi olla 0–200 000 euroa. Euroopassa uuden klassisen kasin rakennuttaminen maksaa noin 8 000–10 000 työtunnin kulut + materiaalit eli noin 350 000–400 000 euroa. Tällaisia uusia klassisia kaseja on viime vuosina teetetty muun muassa Pietarissa (Astra II ja Birgit) ja Portugalissa (Sveitsiin ja Japaniin). Suomeen valmistui Charles E. Nicholsonin piirustuksiin rakennettu Luna replika kasi vuonna 2012. Mieluisan kasin löytäminen voi kestää vuosia, koska niitä on vähän markkinoilla ja useimmat omistajat ovat tarkkoja siitä minkälaisiin käsiin usein vuosikymmeniä samalla omistajalla ollut vene päätyy.


title: 8mR

text: Suomi osallistui, itsenäisenä mutta Venäjän lipun alla, ensimmäistä kertaa purjehdukseen lajina vuoden 1912 kesäolympialaisiin. Olympialaisiin osallistuivat kutoset, kasit, 10mR ja 12mR-veneet. Suomi sai pronssia kasiluokassa jossa Norja vei kullan ja Ruotsi hopean. Kaksitoistametrisissä Suomi voitti hopeaa. Suomen kasivene oli Willian Fifen suunnittelema Lucky Girl jonka Gunnar Tallbergin pieni tytär Lucy oli voittanut NJK:n arpajaisveneenä vuonna 1911. Kaseja purjehdittiin tuolloin kuuden hengen miehistöllä. Suomen ensimmäisen purjehduksen olympiapronssin purjehti seuraava miehistö:Lycky Girl katosi toisen maailmansodan jälkeen mutta löytyi Ruotsissa asuntoveneeksi muutettuna 90-luvun loppupuolella. Vuonna 2008 Lucky Girl purjehti jälleen Fairlie Restaurations-telakan kahvelitakilaa myöten täydellisesti entisöytynä Konstanz-järvellä.


title: 8mR

text: Suomi ei osallistunut ensimmäisen maailmansodan ja itsenäistymisen jälkeen olympialaisten suuremmissa veneluokissa ennen vuotta 1936. Monessa suhteessa Suomalaisen kilpapurjehduksen ensimmäinen kukoistuksen kausi oli takanapäin. Arkkitehtuurista venesuunnittelun kymmenen vuoden tauon jälkeen pariin palannut Gustaf Estlander muutti Ruotsiin ja purjehti pääasääntöisesti ulkomailla. Venäjän vallankumos, Suomen sisällissota ensimmäisen R-säännön elinkaaren loppu ja sodan jälkeiset lamat vaikuttivat kaikki purjehdusurheilun hiipumiuseen Suomessa. Venekanta rapistui ja erittäin suuri osa itsenäisyyden ajan edeltävistä veneistä katosivat tietymättömiin. Pekka Barkin perusteellinen huvi- ja kilpavenehistoriikki kertoo että Suomen vuoden 1850 ja 1920 välillä rakennetuista vajaasta 3000 purresta vain alle kymmenen on säilynyt hengissä tähän päivään saakka. Suurin osa tuhoutui oletettavasti juuri ensimmäisen maailmansodan jälkeen.


title: 8mR

text: Kasit olivat olympiaveneluokka vuosien 1908–36 välillä, joista vuosina 1924–36 kasi oli suurikokoisin olympiavene. Kasien kilpailuhistorian kohokohta olivat vuoden 1936 olympiapurjehdukset Kielissä. Kasit olivat kisojen ehdoton purjehduksen kuningasluokka ja kaseihin olivat satsanneet kaikki silloiset purjehduksen ja politiikan suurvallat. Suomen edustusvene Gustaf Estlanderin suunnittelema "Cheerio" oli vanhin kaikista kymmenestä osallistuvista veneistä. Cheerio päätyi viidenneksi ja nykyään Suomessa purjehtiva Silja toi Norjalle hopean. Cheerion kipparina oli omistaja Gunnar Grönblom joka tuolloin oli NJK:n varakommodoori.


title: 8mR

text: Kisan moraalinen voittaja oli Ilderim joka epämääräisen poliittis-sävyisen diskauksen vuoksi päätyi neljänneksi. 1936 olympialaisiin osallistuneista kärki-kaseista kaikki kilpailevat vielä tänään aktiivisesti, tuhoutunutta Cheeriota lukuun ottamatta.


title: 8mR

text: Suomen 1936 kesäolympialaisten 8mR Cheerion miehistö muodostui seuraavista purjehtijoista:"Germania III" ja Norjan "Silja", olivat seitsemän startin jälkeen jaetulla kakkossijalla Silja voitti ylimääräisen match racen pja Germania III jäi kolmannelle sijalle. Pientä lohtua Saksalle antoi siihen aikaan liittolaisen Italian voitto. Ilman Ilderimin kiistanalaista diskausta kuudennessa lähdössä Saksa olisi jäänyt mitaleitta.


title: 8mR

text:
Kilpailtuaan satunnaisesti ja paikallisesti toisen maailmansodan jälkeen, kasit alkoivat uudelleen kilpailla maailmanmestaruuksista 80-luvulla. Maailmanmestaruudet järjestetään neljässä pääsarjassa:
Klassisten kasien sisällä järjestetään erikoispalkinnot myös ns. alkuperäisten, eli puumaistoisten ja alkuperäisheloitteisten kasien luokassa. Maailmanmestaruudet yleissarjassa menevät poikkeuksetta moderneille vasta rakennetuille kaseille. Suurin kilpailuluokan muodostavat klassiset veneet jotka kilpailevat ns. Sira Cupissa. Kasien maailmanmestaruuskisat on järjestetty Suomessa 1978, 1987, 1993, 2002 ja 2013. Järjestävänä seurana oli 2013 ensimmäistä kertaa HSS, jossa on maailman suurin seurakohtainen kasilaivue.


title: 8mR

text: Kansainvälisen 8mR-liiton IEMA:n 2007 julkaisemassa rekisterissä on 177 venettä, joista klassisia – ennen vuotta 1960 rakennettuja – on noin 150. Luokan synnyn jälkeen rakennetuista noin 500 veneestä purjehtii siis vielä kolmasosa. Suomessa on tällä hetkellä kaksitoista rekisteröityä kasia. Lisäksi Suomessa kilpailee muutama vieraileva ruotsalainen ja yksi venäläinen kasi. Suomen laivue on suhteellisesti maailman suurin aktiivisesti kilpaileva. Kasien lukumäärä maailmassa kasvaa, koska veneitä "löydetään" lisää ja tuhoutuneiden tilalle rakennetaan uusia vanhojen piirustusten mukaan. Moderneja kaseja on rakennettu lähes kaksikymmentä, ja niitä rakennetaan lisää, muutaman vuoden välein. Suomessa ei ole vielä rakennettu yhtään modernia kasia. Turussa purjehti maailman ensimmäinen moderni kasi, Sparkman & Stephensin suunnittelema Iroquois. Helsingin lisäksi kasilaivueita maailmalla löytyy Kanadan Ontariojärvellä, Bretagnessa, Genovassa, sekä Geneven järvellä. Tukholman alueella ollut suuri kasilaivue on kadonnut viime kymmenen vuoden aikana ulkomaille tapahtuneiden myyntien vuoksi.


title: 8mR

text: Vuonna 2008 kaseja purjehtii eri maissa seuraavasti:


title: Leipziger Platz

text: Leipziger Platz on aukio Saksan pääkaupungissa Berliinissä, Mitten kaupunginosassa. Aukio on muodoltaan kahdeksankulmainen ja sen itäiseltä laidalta saa alkunsa Leipziger Straße. Sen vieressä sijaitsee myös Potsdamer Platz.


title: Leipziger Platz

text: Leipziger Platz luotiin yhdessä Pariser Platzin ja Mehringplatzin kanssa vuosina 1732–1738 saksalaisen arkkitehdin Philipp Gerlachin suunnitelmien pohjalta. Se sai nykyisen nimensä vuonna 1814 Leipzigin taistelun muistoksi. Aukiota vierustamaan rakennettiin useita edustavia rakennuksia, kuten A. Wertheimin tavaratalo, joka oli aikansa suurin Euroopassa.


title: Leipziger Platz

text: Aukio tuhoutui täysin toisessa maailmansodassa. Kylmän sodan aikana Leipziger Platz jäi Itä-Berliinin puolelle, mutta se oli hylättyä ja suljettua rajavyöhykettä, sillä raja ja Berliinin muuri kulkivat välittömästi sen länsipuolelta Potsdamer Platzin halki. Saksan jälleenyhdistyttyä alkoivat aukion uudelleenrakennustyöt. Aukiolle palautettiin sen alkuperäinen kahdeksankulmainen muoto müncheniläisten arkkitehtien Heinz Hilmerin ja Christoph Sattlerin suunnitelmien pohjalta.


title: Operaatio Ten-Gō

text: Operaatio Ten-Gō () oli Japanin laivaston viimeinen merkittävä operaatio toisen maailmansodan Tyynenmeren sodassa. Taistelu käytiin Yhdysvaltoja vastaan Tyynellämerellä Kyūshūn ja Ryūkyū-saarten välisellä merialueella 7. huhtikuuta 1945. Taistelu päättyi Yhdysvaltain voittoon. Yhdysvallat menetti taistelussa 10 lentokonetta ja 77 sotilasta. Japani menetti valtaosan kalustostaan ja yli 3 800 japanilaista sotilasta kuoli taistelussa.


title: Jean-Joseph Languet de Gergy

text: Jean-Joseph Languet de Gergy (25. elokuuta 1677 Dijon Ranska – 11. toukokuuta 1753 Sens) oli ranskalainen kirkkoruhtinas ja teologi, joka toimi Soissons'n piispana ja Sens'n arkkipiispana. Hän oli myös Ranskan akatemian jäsen.


title: Jean-Joseph Languet de Gergy

text: Hän syntyi vaikutusvaltaiseen Burgundin parlamentin syyttäjän perheeseen, ja hänen maanmiehensä ja suojelijansa oli Jacques Bénigne Bossuet, joka esitteli hänet Ranskan kuninkaalle Ludvig XIV:lle, ja tämä nimesi hänet kruunuperijättären rippi-isäksi. Samaan aikaan hän toimi myös Autunin hiippakunnan yleisenä apupappina. Hän sai tehtäväkseen tutkia Paray-le-Monialin seurakunnan hautausmaalle haudatun uskonnollisen mystikon Marguerite-Marie Alacoquen haudan ympärillä tapahtuneeksi koettuja ihmeitä. Vuonna 1729 hän julkaisi tästä pyhimyksestä kirjoittamansa elämäkerran. Hänet oli kuitenkin nimitetty Soissons'n piispaksi jo vuonna 1715, valittu jäseneksi Ranskan akatemiaan vuonna 1721 nimetty Sens'n arkkipiispaksi vuonna 1730 ja valtioneuvoston jäseneksi vuonna 1747


title: Jean-Joseph Languet de Gergy

text: Hänen teoksensa Marguerite-Marie Alacoquesta sai aikaan voimakkaan hyökkäyksen eritoten jansenistien taholta, sillä he vastustivat Pyhän-Sydämen-kulttia. Koska Languet de Gergy oli toisaalta jansenistien vastaisen bullan "bulle Unigenitu" kannattaja, hän sekaantui tähän useisiin osiin levinneeseen uskonnollis-poliittiseen taisteluun ja tuli sen aikana tunnetuksi terävistä pamfleteistaan, joita hän kirjoitti useita. Hän kuului taistelussa "hurskaiden puolueeseen", joka toimi valistuksen filosofiaa vastaan ja vastusti jyrkästi sekä Montesquieun että Voltairen valintaa Ranskan akatemian jäseniksi.


title: Elfriede Kaun

text: Elfriede Kaun-Rahn (5. lokakuuta 1914 Büttel – 5. maaliskuuta 2008 Kiel) oli saksalainen yleisurheilija. Hän syntyi Büttelissä, Steinburgissa, ja voitti pronssia naisten korkeushypystä Berliinin kesäolympialaisissa vuonna 1936.


title: Elfriede Kaun

text: Kaunin tulos oli vuoden 1936 olympialaisissa 160 senttimetriä. Hän oli uransa aktiivisessa vaiheessa 170 cm pitkä ja painoi 60 kg.


title: Kazimierz Świątek

text: Kazimierz Świątek (; s. 14. lokakuuta 1914 – 21. heinäkuuta 2011 Pinsk) oli yksi roomalaiskatolisen kirkon kardinaaleista. Hän toimi vuosina 1991–2006 Minsk-Mahiloŭ arkkipiispana Valko-Venäjällä.


title: Kazimierz Świątek

text: Świątek syntyi Valgassa, Virossa. Hän opiskeli seminaarissa Pinskissä ja sai pappisvihkimyksensä vuonna 1939. NKVD pidätti hänet toisessa maailmansodassa kahdesti, ja hän vietti kymmenen vuotta pakkotyöleirillä Siperiassa.


title: Kazimierz Świątek

text: Vapauduttuaan kesäkuussa 1954 Świątek palasi Pinskiin. Hänestä tehtiin kardinaali vuonna 1994, jossa tehtävässä hän jatkoi 91-vuotiaaksi saakka.


title: Maksim (patriarkka)

text: Patriarkka Maksim (; oik. Marin Minkov) (29. lokakuuta 1914 – 6. marraskuuta 2012) oli ortodoksinen kirkonmies, joka toimi 1971–2012 Bulgarian patriarkaatin johtajana.


title: Maksim (patriarkka)

text: Maksim syntyi Orešakin vuoristokylässä vanhempiensa kahdesta lapsesta toiseksi. Hän valmistui 1935 Sofian seminaarista ja opiskeli sen jälkeen teologiaa Sofian yliopistossa. Maksim nousi Bulgarian patriarkaatin arvojärjestyksessä, ja hänet nimettiin 1971 patriarkaksi. Kommunismin kaatumisen jälkeen uusi hallinto halusi erottaa kaikki kommunistien nimittämät kirkolliset johtajat, mutta valtion ja kirkon eron takia valtio ei pysty erottamaan kirkon johtajia. Patriarkaatin sisällä mielipiteet jakautuivat Maksimin kannattajiin ja hänen erotusta vaativiin. Kirkko hajosi kahteen synodiin, mutta pääosa papeista tuki Maksimia. Bulgarian kirkon jakaantuminen päättyi vasta 2010.


title: Maksim (patriarkka)

text: Maksim kuoli marraskuussa 2012 sofialaisessa sairaalassa, jossa hän oli ollut jo kuukauden hoidettavana.


title: Louis Malle

text: Louis Malle (30. lokakuuta 1932 Thumeries, Ranska – 23. marraskuuta 1995 Beverly Hills, Kalifornia, Yhdysvallat) oli ranskalainen elokuvaohjaaja, joka teki elokuvia niin ranskaksi kuin englanniksikin.


title: Louis Malle

text: Louis Malle syntyi 30. lokakuuta 1932 varakkaaseen perheeseen Thumeries’ssä. Hän aloitti opinnot pariisilaisessa elokuvakoulussa vuonna 1950. Valmistuttuaan koulusta hän työskenteli ohjaaja Robert Bressonin avustajana ja osallistui dokumentin "Le Monde du silence" (1956) ohjaamiseen meritutkija Jacques-Yves Cousteaun kanssa.


title: Louis Malle

text: Mallen ensimmäinen pitkä elokuva oli psykologinen trilleri "Hissillä mestauslavalle" (1958). Sitä seurannut "Yö kuuluu rakkaudelle" (1958) oli kaupallinen menestys, joka teki Mallesta arvostetun ohjaajan. Elokuvassa on Mallelle tyypillistä aistillisten teemojen rohkeaa ja estotonta käsittelyä. Mallen kolmas elokuva, "Virvatuli" (1963) käsitteli sosiaalista vieraantumista ja eristyneisyyttä, ja sitä kutsuttiin Mallen kypsimmäksi ja hienostuneimmaksi työksi. "Pariisin varas" (1967) kertoo varkaaksi ryhtyneestä porvarismiehestä. Mallen muita 1960-luvun elokuvia olivat muun muassa kreisikomedia "Zazie – Pariisin päiviä" (1960) ja musiikkisatiiri "Viva Maria!" (1965).


title: Louis Malle

text: Malle asui Intiassa puoli vuotta ja julkaisi sen jälkeen pitkän dokumenttielokuvan "Calcutta" (1969) sekä seitsenosaisen televisiosarjan Intiasta. Mallen 1970-luvun alun elokuvia olivat yksinkertaiset "Rakas sydän" (1971), joka on komedia nuoresta miehestä, ja "Lacombe, Lucien" (1974), tarina Gestapon vakoojaksi ryhtyneestä nuorukaisesta.


title: Louis Malle

text: Malle muutti Yhdysvaltoihin vuonna 1975. Siellä hän ohjasi elokuvan "Pretty Baby" (1978), joka kertoo 12-vuotiaasta bordellin asukkaasta New Orleansissa. Mallen myöhemmistä filmeistä arvostettuja ovat "Atlantic City" (1980), komediadraama pikkurikollisesta; "Ilta Andrén kanssa" (1981), erikoinen elokuva ruokapöytäkeskustelusta; sekä "Näkemiin lapset" (1987), omaelämäkerrallinen muistelu roomalaiskatolisesta poikakoulusta miehitetyssä Ranskassa. Mallen viimeiseksi elokuvaksi jäi "42. kadun Vanja" (1994), jossa teatteriseurue esittää "Vanja-eno"-näytelmää.


title: Louis Malle

text: Malle oli kaksi kertaa naimisissa, joista avioliitto Candice Bergenin kanssa kesti aina Mallen kuolemaan asti. Hänellä oli suhde näyttelijä Susan Sarandonin kanssa, jonka läpimurtoelokuva oli Mallen "Atlantic City". Mallella on kolme lasta. Hän kuoli lymfoomaan 63-vuotiaana.


title: Mel Leven

text: Mel Leven (11. marraskuuta 1914 Chicago – 17. joulukuuta 2007) oli yhdysvaltalainen säveltäjä ja sanoittaja, joka tuli tunnetuksi pitkäaikaisesta yhteistyöstään Walt Disney Companyn kanssa. Hän kuitenkin teki lauluja myös Peggy Leelle, The Andrews Sistersille, Nat King Colelle, Dean Martinille ja Les Brownille.


title: Mel Leven

text: Levenin kuuluisin yksittäinen kappale on Cruella de Vil -laulu animaatioelokuvasta "101 dalmatialaista" (1961).


title: Mel Leven

text: Leven voitti työstään kaksi Emmy-palkintoa ja samaten kaksi Peabody-palkintoa.


title: William Gibson (näytelmäkirjailija)

text: William Gibson (13. marraskuuta 1914 – 25. marraskuuta 2008) oli yhdysvaltalainen näytelmäkirjailija. Hänen tunnetuin teoksensa on kuurosokean Helen Kellerin elämästä kertova "Ihmeidentekijä" ("The Miracle Worker", 1959). Toinen hänen suomeksi esitetty näytelmänsä on "Kaksi kiikkulaudalla" ("Two for the Seesaw", 1958).


title: William Gibson (näytelmäkirjailija)

text: Myös elokuvaversiona tunnettu "Ihmeidentekijä" toi William Gibsonille parhaan näytelmän Tony-palkinnon. Gibson teki vanhasta "Golda"-näytelmästään (1977) uudistetun version "Golda's Balcony" (2003), jota Tovah Feldshuh on menestyksellä esittänyt Broadwaylla yhden naisen show’na. Kyseinen näytelmä kertoo Golda Meiristä.


title: William Gibson (näytelmäkirjailija)

text: William Gibson oli naimisissa psykoterapeutti Margaret Brenman-Gibsonin kanssa vuodesta 1940 tämän kuolemaan 2004. Hänelle myönnettiin vuonna 2005 paikka American Theatre Hall of Famesta.


title: Horacio Salgán

text: Horacio Adolfo Salgán (15. kesäkuuta 1916 Buenos Aires – 19. elokuuta 2016 Buenos Aires) oli argentiinalainen säveltäjä ja pianisti.


title: Horacio Salgán

text: Buenos Airesissa syntynyt Horacio Salgán tunnetaan tangosta. Hän aloitti pianonsoiton 6-vuotiaana ja pääsi myös yhtyesoittajaksi jo nuorena, mutta teki ensimmäisen levytyksensä vasta vuonna 1942. Hän perusti vuonna 1944 oman kokoonpanonsa, joka oli pystyssä vuoteen 1947.


title: Horacio Salgán

text: Salgán palasi vuonna 1950 uuden orkesterin kanssa, ja hänen tunnetuin kokoonpanonsa Quinteto Real perustettiin vuonna 1960. Muutamia hänen sävellyksistään ovat ”Del 1 al 5 (Días de pago)” (1944), ”Don Agustín Bardi” (1947), ”Entre tango y tango” (1953), ”Grillito”, ”La llamo silbando”, ”Cortada de San Ignacio” ja ”A fuego lento”.


title: Horacio Salgán

text: Salgán nähtiin vuonna 1998 elokuvassa "Tango, no me dejes nunca".


title: Zélia Gattai

text: Zélia Gattai (2. heinäkuuta 1916 – 17. toukokuuta 2008) oli brasilialainen kirjailija. Hän tuli tunnetuksi varsinkin muistelmateoksillaan, mutta julkaisi myös lastenkirjallisuutta ja muuta. Hän kirjoitti portugaliksi.


title: Zélia Gattai

text: Gattai syntyi São Paulossa italialaisten maahanmuuttajien tyttäreksi. Hän oli vuosina 1945–2001 naimisissa kirjailija Jorge Amadon kanssa.


title: Zélia Gattai

text: Gattain oma kirjallinen ura käynnistyi vasta vuonna 1979 teoksella "Anarquistas, graças a Deus". Hän nousi kuitenkin nopeasti maansa nykykirjallisuuden kärkinimiin, ja hän täytti vuodesta 2001 Brasilian kirjallisuuden akatemian 23. tuolin. Hän oli kuollessaan 91-vuotias.


title: Hikiventtiili

text: Hikiventtiili on höyryveturien ja höyrykoneiden sylintereissä oleva kondenssiveden poistoventtiili.


title: Hikiventtiili

text: Kun höyrykone käy, osa käyttöhöyrystä tiivistyy vedeksi, joka painavana valuu sylinterin alaosaan. Jos vettä kertyy liiaksi, se aiheuttaa niin sanottuja vesi-iskuja, jotka voivat vaurioittaa sylinteriä. Tämän vuoksi sylinterien alapinnassa on 2–3 kappaletta erillisiä vedenpoistoventtiileitä, joita sanotaan hikiventtiileiksi. Niitä käytetään erillisellä vipukoneistolla, höyryveturissa yleensä kuljettajan paikalta käsin.


title: Hikiventtiili

text: Osa kuljettajan ammattitaitoa on kokemusperäinen tieto siitä milloin hikiventtiilit on avattava. Höyryveturin liikkeelle lähtiessä näkyvät, molemmin puolin sylintereistä purkautuvat höyrysuihkut ovat juuri hikiventtiilien purkauksia. Veturin seisoessa sylintereihin jäänyt höyry on jäähtynyt vedeksi.


title: Hikiventtiili

text: Myös muista höyrykoneista on määräajoin poistettava kondenssivesi hikiventtiilien avulla.


title: Rostirauta

text: Rostirauta eli arinarauta on höyrykattilan tulipesän osa.


title: Rostirauta

text: Laivojen höyrykattiloissa tulipesä jakautuu pystysuunnassa karkeasti kahtia tuliosaan ja tuhkaosaan. Noin viidesosakorkeudessa on tehty erilliset kynnykset kumpaankin päätyyn, ja näiden kynnysten päälle asetetaan irralliset, noin tuuman vahvuiset teräksiset tangot eli rostiraudat, jotka muodostavat tulipesän arinan. Tämän ristikon päälle tehdään varsinainen tuli. Alle jäävää osaa sanotaan tuhkalaatikoksi.


title: Rostirauta

text: Höyryvetureissa rakenne on hiukan toisenlainen: tukirakenteita on useita ja arina koostuu kiinteistä ristikoista, koska veturien tuhkalaatikko on yleensä suurempi ja syvempi kuin laivojen. Arinan keskikohdalla on vetureissa erillisellä mekaanisella koneistolla sivuun nostettava kääntöosa, jonka muodostamaan aukkoon kuonanpoistossa irrotetut kuonanpalaset pudotetaan tuhkalaatikoon.


title: Rostirauta

text: Suuremman koon mahdollistaa se, että laatikko voidaan tyhjentää pohjasta käsin erityiseen kuonakuoppaan. Veturien tuhkalaatikkoon liittyy kiinteänä osana erillinen, injektorin syöttämä kastelulaite, jolla tuhkalaatikkoon putoilevat vielä kytevät osat ja ajon aikana putoilevat kekäleet sammutetaan.


title: Ford Flathead -moottori

text:
Ford Flathead on Fordin vuodesta 1932 vuoteen 1953 valmistama sivuventtiilimoottori. Sen lempinimi on "flathead" eli "lättäpää". Nimi juontuu sivuventtiileistä, joiden takia moottorin kannet ovat leveät ja matalat.
Vuonna 1937 julkaistiin pienempi 136 cu.in. eli 2,2-litrainen 60 hevosvoiman sivuventtiilinen V8, joka oli tuotannossa Yhdysvalloissa vain vuoteen 1941 saakka, jolloin 3,7-litrainen sivuventtiilikuutonen korvasi sen. Henry Ford itse henkilökohtaisesti sovelsi mikrotason johtamistapaa kehitellessään V8-moottoria neljässä toisistaan erillisessä tuotekehitystiimissä. Moottorin kaikki tekniset ratkaisut olivat Fordin itsensä hyväksymiä ja suurelta osin myös hänen ideoimiaan. Sotavuosina V8-moottorin lohkoja valettiin myös Suomessa. Pikkulättäpää 2,4-litraiseksi suurennettuna oli käytössä suurempien ranskalaisten Ford Vedetten ja Simca Versaillesin voimanlähteenä vielä vuoteen 1961 saakka. Sen jälkeen sama moottori oli käytössä Brasilian Simcan edustusmallien voimanlähteenä ja sivuventtiili-V8 poistui Simcan tuotannosta lopullisesti vasta vuonna 1969. Kuitenkin, Ranskan armeija käytti flathead-moottoreita vielä 1990-luvun alkupuolella. Nopein V8 lättäpäämoottorilla varustettu auto lienee Flatfire, joka ylitti maagisena haamurajana pidetyn nopeuden 300 mailia tunnissa vuonna 2002. Moottori on huomattavien muutostenkin jälkeen edelleen aito sivuventtiilimoottori ja tuottaa yli 650 hevosvoiman tehon. Uusinta tuotantoa on Motor Cityn 5,36-litrainen alumiininen V8, joka on vaihtokelpoinen vanhan Fordin sivuventtiilimoottorin kanssa.


title: Nicolas Boileau

text: Nicolas Boileau, myös Nicolas Boileau-Despréaux ja Boileau (1. marraskuuta 1636 Crosne tai Pariisi – 13. maaliskuuta 1711 Pariisi), oli ranskalainen runoilija, kirjailija, kriitikko ja juristi, jota kutsutaan ”Parnasson lainsäätäjäksi” () ja joka valittiin Ranskan akatemian jäseneksi.


title: Nicolas Boileau

text: Boileau syntyi viidentenätoista lapsena kaikkiaan kuudentoista lapsen perheeseen. Hänen isänsä toimi Pariisin parlamentin suuren kamarin kirjurina. Hänen vanhempia veljiään olivat Gilles Boileau, joka myös oli Ranskan akatemian jäsen, sekä Jacques Boileau, joka kirjoitti nimimerkin suojissa.


title: Nicolas Boileau

text: Hänen koulunkäyntinsä viivästyi sairauksien ja yleisen heikkouden tähden. Aluksi hän opiskeli Harcourt’issa mutta vasta opiskellessaan Beauvais’ssa hän osoitti suurta kiinnostusta antiikin suurten runoilijoiden lukemiseen.


title: Nicolas Boileau

text: Nicolas Boileau hyväksyttiin oikeuden avustajaksi 4. syyskuuta 1656, mutta hän kyllästyi nopeasti tehtäväänsä. Työskenneltyään jonkin aikaa oikeudessa hänellä olisi ollut mahdollisuus saada hyväksyminen asianajajaksi, mutta lupaavasta tulevaisuudesta luopuminen aiheutti perheen sisällä skandaalin. Etenkin hänen lankonsa Dongois, joka itsekin oli kanslisti, julisti, että hänestä ei koskaan tulisi elämässään muuta kuin kurjimus.


title: Nicolas Boileau

text: Boileau aloitti kuitenkin Sorbonnessa teologian opinnot, jotka nekään eivät aluksi sujuneet ennakko-odotusten mukaisesti. Boileau sai isänsä kuoleman jälkeen vuonna 1657 itselleen pienen Saint-Paternen-luostarin vuokratulot, jotka kohosivat vuodessa 800 livreen. Se mahdollisti vaatimattoman elämisen ja omistautumisen runoudelle. Skolastiikka ei enää kiinnostanut häntä, vaan hän omistautui kokonaan Horatiukselle ja runoudelle.


title: Nicolas Boileau

text: Boileau oli kuninkaan rakastajattaren Madame de Montespanin suojatti, ja Montespan esitteli runoilijan kuninkaalle vuonna 1674. Ansioillaan hän pääsi kuninkaan suojelukseen ja sai 2000 livren eläkkeen, oikeuden painattaa teoksiaan ja kunnian työskennellä Jean Racinen kanssa kirjoitettaessa suurta ylistystä suurelle hallintokaudelle. Hänet nimitettiin yhtä aikaa Racinen kanssa Ludvig XIV:n historiankirjoittajiksi. Vuonna 1684 hänen valittiin Ranskan akatemiaan ja seuraavana vuonna myös jäseneksi "Académie des inscriptions et médailles" -akatemiaan. Racinen kuoleman jälkeen Boileau kävi enää harvoin hovissa ja poistui harvoin Auteuilin pakopaikastaan, jossa hän vastaanotti vain harvoja kristillisiä filosofiystäviään.


title: Marius Žaliūkas

text: Marius Žaliūkas (s. 10. marraskuuta 1983 Kaunas) on liettualainen jalkapalloilija, joka edustaa tällä hetkellä Skotlannin pääsarjassa pelaavaa Heart of Midlothiania. Žaliūkas on pelipaikaltaan keskikenttäpelaaja,


title: Marius Žaliūkas

text: Žaliūkas aloitti ammattilaisuransa vuonna 2002 tehtyään kahden vuoden sopimuksen Inkaras Kaunasin kanssa, hän pelasi siellä 9 ottelua, mutta ei tehnyt yhtään maalia. Liettuan maajoukkueessa Žaliūkas debytoi vuonna 2005, hän on pelannut kolme ottelua, mutta ei ole tehnyt yhtään maalia.


title: Donghak-kapina

text: Donghak-kapina (, hanja 東學 農民 運動) oli Koreassa vuonna 1894 puhjennut talonpoikaiskapina, jonka kukistaminen kiinalaisten apujoukkojen avulla johti Kiinan ja Japanin sodan puhkeamiseen. Kapinassa köyhtyneet talonpojat ryhtyivät kannattamaan poliittisesti radikaalia donghak-uskontoa.


title: Donghak-kapina

text: Donghakin eli Itäisen opin liikkeen perusti 1860 Choe Je-u (1824–1865). Hän yhdisti konfutselaisuuden, buddhalaisuuden, taolaisuuden, katolilaisuuden ja kansallisten shamanististen uskomusten parhaita puolia yhdeksi uudeksi opiksi. Choe Je-u opetti ihmisten tasa-arvoa, mikä houkutti liikkeeseen etenkin talonpoikia, kuten myös Donghakin shamanistiset ainekset. Liikkeen tavoitteena oli saada aikaan parannusta talonpoikien asemaan ja saada Korean korruptoitunut hallinto uudistettua. Ulkomaalaisia koskien Donghak-liike vaati kauppiaiden pysymistä sovituissa kauppa-paikoissa ja että Korean hallitus olisi rajoittanut ulkomaisen riisin tuontia Koreaan.


title: Donghak-kapina

text: Koreassa puhkesi 1890-luvun alussa useita talonpoikaiskapinoita, jotka olivat suuntautuneet Korean hallitusta ja ulkomaalaisia vastaan. Yleensä kapinat lakkasivat pian itsestään, mutta ne toistuivat lähes joka vuosi. Vähitellen talonpoikien kapinointi voimistui ja vuonna 1893 Donghak-liike vaati japanilaisten ja länsimaalaisten karkottamista Koreasta. Korean hallituksen onnistui kuitenkin sillä erää rauhoittaa tilanne uhkaamalla Donghakia voimatoimilla. Donghak-liike ei kuitenkaan alistunut Korean hallituksen uhkausten edessä pitkäksi aikaa, vaan jo seuraavan vuoden helmikuussa se nousi jälleen kapinaan ajaakseen ulkomaalaiset pois Koreasta ja parantaakseen talonpoikien elinolosuhteita. Avoin kapina puhkesi pian sen jälkeen, kun Korean kuningas Gojong oli kieltäytynyt Donghak-liikkeen vaatimasta hallintoreformista.


title: Donghak-kapina

text: Varsinainen kapina puhkesi helmikuussa 1894 Gobussa Jeollan provinssissa, jossa paikalliset talonpojat kukistivat paikallishallinnon ja jakoivat mielestään laittomasti kerätyn veroriisin alueen asukkaille. Kapina levisi pian Gobun lähialueille. Toukokuussa 1894 Donghak-liikkeen kapina oli voimistunut siinä määrin, että kapinalliset etenivät Jeollan pääkaupunkiin Jeonjuun 31. toukokuuta 1894. Jeonjun valtauksen jälkeen kapina levisi edelleen Chungcheongin ja Gyongsangin provinsseihin. Talonpojat olivat nousseet kapinaan nimenomaan Korean hallitusta vastaan ja heidän tavoitteensa kohdistuivat lähinnä korruptoituneen virkakoneiston syrjäyttämiseen.


title: Donghak-kapina

text: Kun kuningas Gojongin hallitus ei saanut kapinallisia omin voimin kukistettua, se pyysi Kiinaa lähettämään apujoukkoja. Koska Kiina ja Japani olivat vuonna 1885 sopineet vetävänsä molemmat joukkonsa pois Koreasta, Japani vastasi tähän lähettämällä omat suuremmat sotajoukkonsa, jotka valtasivat Korean, eivätkä suostuneet lähtemään pois. Itse kapina saatiin kukistettua, ja sen johtajat, mukaan lukien Choe Si-hyeong, teloitettiin.


title: Parhaat (Isto Hiltunen/EMI)

text: Parhaat on Isto Hiltusen kokoelma-albumi, joka julkaistiin vuonna 2002.


title: Kunnian teologia

text:
Kunnian teologia on kristinuskon sisäinen uskonajattelu, jota voidaan jollain tapaa pitää ristin teologian vastakohtana. Kunnian teologia nimittäin opettaa, että toiminta ja teot ovat parempi kuin kärsimys, kunnia parempi kuin risti, voima parempi kuin heikkous, viisaus parempi kuin tyhmyys ja hyvä yleisesti parempi kuin paha.
Kunnian teologi ei niin sanotusti pidä silmiensä edessä ristiä. Ristissä näkyy puolestaan Jumalan rakkaus alaspäin ei mihinkään ja pahaan suuntautuva rakkaus. Jumala on omaksunut ihmisyyden, hulluuden, synnin ja ihmisen helvetin kuin ne olisivat hänen omiaan. Yhtyessään ja kärsiessään ihmisen puolesta Jumala lahjoittaa hänelle hyvänsä.


title: Kunnian teologia

text: Tavoitellessaan Jumalaa kunnian teologi etsii Jumalaa suurista ja näyttävistä ominaisuuksista. Hän rakastaa Jumalaa ohitse ristin. Kunnian teologin järki ja rakkaus kohdistuu siihen mikä on jotakin ja mikä on hyvää. Siksi todellinen Jumala, joka rakkautensa mukaisesti on siellä missä hänen rakkautensa kohteet ovat nimittäin ihmisyydessä, heikkoudessa ja hulluudessa, näyttää kunnian teologista ja ihmisistä yleensä ei-miltään ja pahalta.


title: Fritz Hippler

text: Fritz Hippler (17. elokuuta 1909 – 22. toukokuuta 2002) oli saksalainen elokuvaohjaaja. Hänet muistetaan natsien propagandaelokuvasta "Der ewige Jude" (1940).


title: Fritz Hippler

text: Hippler on myöhemmin ilmoittanut, ettei Joseph Goebbelsin propagandaministeriölle työskennellessään ollut pahemmin tiennyt kansallissosialistien juutalaisvastaisuudesta saati holokaustista. Vain joitakin kuukausia ennen kuolemaansa hän antoi haastattelun, jossa ilmoitti, että olisi kyetessään tehnyt tunnetun elokuvan tekemättömäksi ja että oli ohjauksensa vuoksi kokenut ”useita unettomia öitä”.


title: Fritz Hippler

text: Hipplerin aktiiviura päättyi hänen erottamiseensa Goebbelsin palveluksesta maaliskuussa 1943. Syynä olivat määrittelemättömät erimielisyydet.


title: Fritz Hippler

text: Cary Elwes esitti Fritz Hippleriä televisioelokuvassa "Uprising – kapina natseja vastaan" vuonna 2001. Iäkäs ohjaaja itse kuoli seuraavan vuoden toukokuussa 92-vuotiaana.


title: Himangan Urheilijat

text: Himangan Urheilijat on vuonna 1945 perustettu himankalainen urheilun yleisseura, jonka lajeina ovat lentopallo, hiihto, yleisurheilu, suunnistus ja voimistelu.


title: Himangan Urheilijat

text: Himangan Urheilijoilla oli joukkue miesten 1-sarjassa kaudella 2007–2008. Joukkueen passipeliä pelaamaan hankittiin Brasiliasta Marcos Barbosa Cavalari. Hän pelasi edelliskaudella Espanjan toiseksi ylimmällä sarjatasolla. Kaattarin veljekset Jussi ja Antti pelasivat myös joukkueessa. Antti Kaattari on pelannut kaksi kautta lentopallon SM-liigassa, Kempeleen Lentopallon ja Salon Piivolleyn riveissä. Kaudella 2005 hän oli voittamassa Piivolleyn kanssa Suomen Cupin hopeaa ja SM-hopeaa. Samalla kaudella hän myös merkkautti SM-liigan kolmanneksi kovimman ulottuvuuden. Jussi Kaattari pelasi ensimmäisen kautensa 1-sarjassa 16-vuotiaana.


title: Himangan Urheilijat

text: Himangan Urheilijat, Kalajoen Lentopallo ja Himangan Roima yhdistivät voimansa kaudelle 2009-2010. Himangan kunta ja Kalajoen kaupunki yhdistyivät vuoden 2010 alussa. Yhdistetty joukkue pelasi sarjassa nimellä HU-Kalajoki.


title: Himangan Urheilijat

text: Toukokuusta 2013 lähtien päävastuun lentopallotoiminnasta Kalajoen alueella on ottanut Särkät Volley, joka jatkaa Himangan Urheilijoiden perinteikästä toimintaa lentopallon kasvattajaseurana. Seuran edustusjoukkue voitti lentopallon miesten 1-sarjan kaudella 2013-2014 ja nousi Lentopallon Mestaruusliigaan, jossa pelaa kaudella 2014-2015 nimellä LiigaSärkät.


title: Himangan Urheilijat

text: Kesällä 2015 Lentopallon Mestaruusliigan hallitus päätti olla myöntämättä liigalisenssiä LiigaSärkille perustellen, ettei joukkue saanut aikaan liigatoiminnan edellyttämää taloudellista kokonaisuutta. LiigaSärkät Oy valitti päätöksestä Urheilun oikeusturvalautakunnalle, joka kuitenkin hylkäsi valituksen.


title: Himangan Urheilijat

text: Himangan Urheilijoiden yleisurheilijat ovat saavuttaneet vuosina 2001–2007 kaksi junioreiden EM-mitalia, nuorten MM-kisojen 6. sijan sekä lähes 80 SM-tason mitalia.


title: Alla kuuman auringon

text: Alla kuuman auringon on Isto Hiltusen kuudes studioalbumi, joka julkaistiin toukokuussa 2001.


title: OU818

text: OU818 on vain kasetilla julkaistu omakustannealbumi Mr. Bungle -yhtyeeltä. Se on nykyään keräilyharvinaisuus. Ensimmäistä raitaa lukuun ottamatta (joka oli vain levyn intro) kaikki raidat nauhoitettiin uudestaan vuosina 1990–1991 ja kaikki paitsi raidat "Mr. Nice Guy" ja "OHUE818" julkaistiin yhtyeen esikoisalbumilla. Versio "Mr. Nice Guysta" nauhoitettiin ensialbumin nauhoitussessioissa ja se on vapaasti ladattavissa bunglefever.com-nettisivustolta. Albumin nimi on parodia Van Halenin "OU812"-albumista.


title: OU818

text: Osan kappaleista voi ladata ilmaiseksi yhtyeen kotisivuilla.


title: Toni Menzinger

text: Toni Menzinger, os. Hammelrath (17. maaliskuuta 1905 – 27. joulukuuta 2007) oli saksalainen poliitikko. Hän syntyi Düsseldorfissa, mutta asui Karlsruhessa siitä alkaen, kun meni naimisiin Willy Menzingerin kanssa vuonna 1931.


title: Toni Menzinger

text: Menzingerin poliittinen ura alkoi vuonna 1953, jolloin hänet valittiin Saksan kristillisdemokraattisen unionin edustajana Karlsruhen kaupunginvaltuustoon. Hän vetäytyi Baden-Württembergin maapäiviltä ikänsä vuoksi vuonna 1980.


title: Toni Menzinger

text: Menzingeristä tehtiin 2. maaliskuuta 1993 Karlsruhen kaupungin kunniakansalainen, ja hän vietti 100-vuotispäiväänsä maaliskuussa 2005. Hän kuoli 102 vuoden ikäisenä joulukuussa 2007.


title: Toni Menzinger

text: Menzingerillä ja hänen miehellään oli kolme poikaa: Will, Klaus ja Bernd.


title: Nurmon Jymy (lentopallo)

text: Nurmon Jymy on lentopalloseura Seinäjoen Nurmossa. Sen miesten edustusjoukkue pelaa lentopallon 1-sarjassa. Ykkössarjaan joukkue nousi kaudeksi 2004, ensimmäisen kerran sitten kauden 2000–2001, jolloin 1-sarja tosin oli kolmanneksi korkein sarjataso. Seuran naisten edustusjoukkue voitti 1-sarjan kaudella 2016-2017 ja sai oikeuden anoa Lentopallon Mestaruusliigapaikkaa kaudelle 2017-2018. Joukkue pelaa kotiottelunsa Nurmonhallissa. Nurmon Jymy on ollut jo pitkään harrastajamääriltään Suomen suurin lentopalloseura.


title: Nurmon Jymy (lentopallo)

text: Nurmon Jymy nousi ykkössarjaan kauden 2003 päätteeksi voitettuaan kakkossarjan, häviten vain kaksi peliä kauden aikana. Tuolloin joukkueen runkona toimi Nurmon Jymyn kasvatit, jota oli vahvistettu muutamalla Kauhavan Visan "miehellä" ja lahjakkaalla nuorella pelaajalla. Joukkueen päävalmentajana toimi Matti Försti.


title: Nurmon Jymy (lentopallo)

text: Ensimmäisellä kaudella ykkössarjassa Nurmolla oli nuori ja tasainen joukkue. Tavoitteena joukkueella oli säilyttää sarjapaikkansa ilman karsintoja, sekä ottaa muutama voitto kärkipäänjoukkueista. Joukkue pelasi loistavasti nousijana ja säilytti sarjapaikkansa suoraan, sekä oli lähellä päästä jopa liigakarsintoihin. Joukkueen kapteeni Timo Alanen, sekä passari Jukka Kangas olivat kantavia pelaajia ryhmässä. Lisäksi nuori Juha Järvenpää otti isoja askeleita urallaan nousten Jymyn aloituskuusikkoon, ja sitä kautta ykköskeskitorjujaksi.


title: Nurmon Jymy (lentopallo)

text: Toisella kaudellaan Suomen toiseksi korkeimmalla sarjatasolla, Nurmolla oli jälleen yksi sarjan nuorimmista joukkueista. Jymy teki jatkosopimukset monen edelliskauden pelaajan kanssa, sekä hankki kolme nuorten maajoukkuepelaajaa ryhmäänsä. Joukkueessa pelasi muun muassa nykyään SM-liigassa pelaava Jari Tuominen, joka kehittyi kaudella SM-liigatasoiseksi pelaajaksi ja teki näin sopimuksen liigaan. Joukkue varmisti paikkansa ykkössarjassa ilman karsintoja, ja oli jälleen lähellä päästä SM-liigakarsintoihin. Loppukauden pienoinen epäonni kuitenkin romutti unelmat.


title: Nurmon Jymy (lentopallo)

text:
Kolmannella kaudellaan ykkössarjassa, Nurmosta oli lähtenyt SM-liigaan Jari Tuominen, mutta tilalle oli hankittu huippuhakkuri Jani Pykäri. Pykäri oli pelannut SM-liigassa, sekä ollut nostamassa Vaasan Kiiston joukkuetta liigaan edelliskaudella. Jymy eteni historiansa ensimmäistä kertaa liigakarsintoihin asti, mutta hävisi lopulta Valkeakosken Isku-Veikoille karsintojen pudotuspeleissä tiukasti. Joukkueen loppukautta haittasivat loukkaantumiset ja Juha Järvenpään asevelvollisuuden suorittaminen Kauhavan Ilmasotakoulussa. Kauden jälkeen joukkueesta lähti monta runkopelaajaa. Suurimmat menetykset olivat uransa hetkellisesti lopettanut Jani Pykäri ja liigaan siirtyneet keskitorjujat Juha Järvenpää ja Kimmo Kutinlahti.
Neljännellä kaudellaan ykkössarjassa joukkuetta oli veikattu sarjan häntäpäähän. Kaudesta tuli kuitenkin hyvä paljon uudistuneelle joukkueelle. Kapteeni Timo Alanen sekä passari Jukka Kangas pitivät joukkuetta pystyssä läpi kauden hyvillä esityksillään. Muita tärkeitä pelaajia joukkueessa olivat SM-liigakokemuksen omannut Jarkko Rinta-Keturi, joka oli jo hetkellisesti lopettanut uransa, mutta tuli joukkueeseen mukaan kuitenkin juuri ennen kauden alkua. Jymy selviytyi jälleen SM-liigankarsintoihin asti, pudoten karsintojen ensimmäisellä kierroksella.


title: Nurmon Jymy (lentopallo)

text: Kaudella 2007-2008 joukkue oli melkein samanlainen kuin edelliskaudella. Joukkueesta lähti SM-liigaan Henri Haaraniemi, mutta samalla saatiin takaisin Juha Järvenpää Muuramen Lentopallosta, SM-liigasta. Joukkueen kaksi kertaa peräkkäin SM-liigakarsintoihin vienyt Kari Tuomela, vaihtoi naisten päävalmentajaksi 1-sarjassa ja Jarkko Rinta-Keturi lopetti uransa lopullisesti. Joukkueen päävalmentajaksi pestattiin entinen pelimies Pasi-Pekka Huhtanen, joka oli tehnyt hyvää työtä seuran junioreissa. Joukkueen pelejä kaudella haittasi etenkin hakkurin puuttuminen ryhmästä kokonaan. Joukkueen otteet sarjassa olivat erittäin tasaisia, ja lopulta sijoitus oli viides sija pisteiden valossa historian tiukimmassa 1-sarjassa.


title: Nurmon Jymy (lentopallo)

text: Kaudella 2008-09 Jymy otti uuden harppauksen seuran historiassa eteenpäin niin pelikentillä kuin myös sen ulkopuolella. Jymy hankki liigakentiltä 27-vuotiaan tähtipelaaja Tuomas Ruuskan sekä Pohjoismaiden mestaruuden voittaneen Henri Haaraniemen Raision Loimusta. Lisäksi kauden 2005-06 kultakimpale Jani Pykäri teki paluun ryhmään. Joukkuetta hehkutettiin kaikkien aikojen kovimmaksi – ainakin paperilla.


title: Nurmon Jymy (lentopallo)

text: Jymy osallistui historian ensimmäisen kerran Suomen Cupiin, josta se kuitenkin tippui äkkiä Viialan A-Volleylle. Nurmolaisryhmä voitti aluemestaruuden heti kauden alkuun. Ykkössarjassa joukkue rikkoi seuraennätyksiä tekemällä peräti seitsemän ottelun voittoputken marraskuusta vuodenvaihteen yli. Lopulta joukkue oli pohjoislohkossa neljännellä tilalla edellään vain liigapaikkoja tavoitelleet Vaasan Kiisto, Oulun Etta sekä Napapiirin Palloketut.


title: Nurmon Jymy (lentopallo)

text: Ykkössarja oli ennätyksellisen tiukka sillä Jymyn jatkopaikka ratkesi vasta viimeisellä kieroksella. Puolivälierissä vastaan asettui myös vahvasti liigapaikkaa tavoitellut etelälohkon ykkönen Vihdin Lentopallo, joka oli parempi tiukkojen otteluiden jälkeen voitoin 2-0.


title: Nurmon Jymy (lentopallo)

text: Jymy rikkoi ennätyksiä kaudella kentän ulkopuolella. Seuran tiedotus oli Suomen kärkeä ja sai paljon kiitosta eri puolilla Suomea. Lisäksi yleisömäärät lisääntyivät edelliskausista. Vielä kaiken lisäksi Jymy vei lentopallon ilosanomaa ympäri Maakuntaa pelaamalla Kauhavalla ja Kurikassa yhden ottelun suuren yleisömäärän edessä.


title: Nurmon Jymy (lentopallo)

text:
Kauden 2008-09 jälkeen Nurmon Jymyn mieslentopallo toiminta siirrettiin uuden fuusioseuran Kuutoset Volleyn alle.
Kesällä 2015 seura yhdistyi Nurmon Jymyn kanssa miesten huippulentopallon osalta ja syntyi fuusio Jymy-Kuutoset, joka jatkoi Kuutosten tilalla lentopallon 1-sarjassa.Nurmon Jymy on Suomen suurin lentopalloon keskittyvä seura. Sillä on Suomessa ylivoimaisesti eniten harrastajia. Jymy palkittiin vuonna 2005 vuoden lentopalloilmiöksi, kun seura teki yhteistyötä Seinäjoki-Lentiksen kanssa Power Cupissa 2005. Power Cup on maailman suurin nuorten lentopalloturnaus. Nurmon Jymy järjestää yhdessä Seinäjoki-Lentiksen kanssa Power Cupin uudestaan vuonna 2010.


title: Check Your Head

text: Check Your Head on Beastie Boysin kolmas studioalbumi, joka julkaistiin 21. huhtikuuta 1992.


title: Check Your Head

text: Albumi julkaistiin kolme vuotta edellisen albumin, "Paul's Boutique"n jälkeen ja albumi nauhoitettiin G-Son studioilla Atwater Villagessa, Kaliforniassa vuonna 1991. Albumi sisältää suositut hitit "So Whatcha Want" ja "Pass the Mic"; molempien kappaleiden musiikkivideot olivat yhtyeen musiikkivideokokoelmalla "Criterion Collection".


title: Check Your Head

text: (Japanin bonusraidat)


title: Check Your Head

text: Jimmy James


title: Check Your Head

text: Funky Boss


title: Check Your Head

text: Pass the Mic


title: Check Your Head

text: Finger Lickin' Good


title: Check Your Head

text: So What'Cha Want


title: Check Your Head

text: The Biz vs. The Nuge


title: Check Your Head

text: The Blue Nun


title: Check Your Head

text: Stand Together


title: Check Your Head

text: Live at P.J.'s


title: Check Your Head

text: Mark on the Bus


title: Check Your Head

text: Professor Booty


title: Aleksei Leontjev

text: Aleksei Nikolajevitš Leontjev (; 18. helmikuuta 1903 Moskova, Venäjän keisarikunta – 21. tammikuuta 1979 Moskova) oli neuvostoliittolainen tiedemies. Hän oli yksi kolmesta (”troika”) merkittävimmistä psykologian kulttuurihistoriallisen koulukunnan ja toiminnan teorian ("деятельностный подход", "dejatelnostnostnyi podhod") sekä kulttuurihistoriallisen psykologian perustajista yhdessä Lev Vygotskin ja Aleksandr Lurijan kanssa.


title: Suippopyrstökurppa

text: Suippopyrstökurppa ("Gallinago stenura") on taivaanvuohta muistuttava kahlaajalintu. Lajin nimesi Charles Lucien Bonaparte 1831.


title: Suippopyrstökurppa

text: Linnun pituus on 25–27 senttimetriä, siipien kärkiväli 44–47 senttimetriä ja paino 90–150 grammaa, keskimäärin 115 grammaa. Muistuttaa suuresti taivaanvuohta, josta sen voi erottaa nokan muodosta ja höyhenpuvun pienistä eroista. Pakolento on heinäkurppamaisen raskas. Laululento on taivaanvuohimainen, mutta laulu aivan erilainen: höyryveturin rytmiä muistuttava, loppua kohden kiihtyvä sihinä. Koiraat voivat lennellä 10–15 yksilön ryhmissä sopivilla paikoilla ja esittää laululentoa. Sukupuolet ovat samannäköisiä.


title: Suippopyrstökurppa

text: Pesii Siperian ja Kaukoidän tundralla ja taigalla. Maailman populaation koko on huonosti tunnettu, se on haarukassa 50 000–2 miljoonaa yksilöä. Lajin kanta on elinvoimainen. Se on muuttolintu, joka talvehtii Etelä-Aasiassa Pakistanista Indonesiaan. Sitä ei ole tavattu Suomessa.


title: Suippopyrstökurppa

text: Pesimäaikana monentyyppisillä pohjoisilla kosteikoilla jokien, järvien ja lampien rannoilla sekä soilla. Pesii myös, taivaanvuohesta poiketen, kuivilla niityillä ja tunturikoivikoissa.


title: Suippopyrstökurppa

text: Pesä on maassa hyvässä suojassa kasvillisuuden seassa. Munia on 4, joskus 3. Ilmeisesti vain naaras hautoo noin 3 viikkoa. Poikaset ovat pesäpakoisia.


title: Suippopyrstökurppa

text: Maassa elävät pienet selkärangattomat ja myös siemenet.


title: Ylivieskan Kuula

text: Ylivieskan Kuula on Ylivieskassa toimiva urheilun yleisseura, jolla on jaostot hiihdossa, suunnistuksessa, yleisurheilussa sekä kori-, lento- ja pesäpallossa. Seuran miesten lentopallojoukkue pelaa 1-sarjassa. Kuula nousi 1-sarjaan historiansa ensimmäisen kerran kaudeksi 2007–2008, kun joukkue sai lentopalloliitolta hakemalla sarjapaikan. Ennen nousuaan 1-sarjaan joukkue oli pelannut monta vuotta 2-sarjaan, jonka parhaimpiin joukkueisiin se kuuluikin. Pesäpallossa Kuula pelaa miehissä Suomen toiseksi korkeimmalla tasolla eli ykköspesiksessä.


title: Ylivieskan Kuula

text: Vuonna 1909 perustettiin Ylivieskaan yleisseura nimeltään Ylivieskan Kuula. Nopeasti monet lajit löysivät tiensä yleisseuraan, ja vakiintuivat myös seuran alle. Nykyisin lajeina toimivat lentopallo, hiihto, suunnistus, koripallo, pesäpallo sekä yleisurheilu. Menestystä seura on saanut vuosien mennessä monia eri lajeistaan, joista lentopallossa on saavutettu 1-sarjapaikka.


title: Ylivieskan Kuula

text: Vuonna 1982 YK voitti Pesäpallon Suomen Cupin.


title: Ylivieskan Kuula

text: Ylivieskan Kuulan joukkueessa pelasivat:


title: Ylivieskan Kuula

text: Erkki Seppälä, takakenttä; Kari Haapakoski, polttolinja; Veijo Saukkonen, etukenttä; Sakari Haapakoski, lukkari; Samuli Haapakoski, polttolinja; Erkki Jämsä, takakenttä; Mauri Koskela, etukenttä; Juha Keskinen, polttolinja; Osmo Röntynen, polttolinja; Ossi Rapo, etukenttä, pelinjohtaja; Esa Ihalainen, polttolinja; Jukka Sydänmetsä, polttolinja; Pekka Pieskä, takakenttä.


title: Ylivieskan Kuula

text: Kuulan yleisseuraan lentopallo tuli mukaan heti lajin saavuttua Suomeen 1920-luvulla. Lentopalloa kaupungissa pelattiin innokkaasti heti alusta lähtien, ja Kuula saavutti kauan odotetun paikan 1-sarjaan vuonna 2007. Seura hankki riveihinsä monia kovia vahvistuksia joiden avulla se sai myös hankittua paikan 1-sarjaan.


title: Ylivieskan Kuula

text: Kuulassa pelaa muun muassa Antti Kaattari, joka omaa liigakokemusta Salon Piivolleysta ja Kempeleen Lentopallosta. Kaattari on kuulunut nuorten maajoukkueeseen nuorena. Hän on syntynyt vuonna 1986. Seuran ensimmäinen 1-sarja kausi oli vaihteleva. Alkukaudesta joukkue taisteli tasaväkisesti muiden seurojen kanssa, mutta loppukaudesta joukkueen peli lähti jyrkkään laskuun. Sarjapaikan joukkue säilytti lopulta karsintojen kautta, jossa se pelasi Lahden Kimmo-Volleyta vastaan voittaen molemmat ottelut tiukasti 3–2. Kaudella joukkue pelasi myös Suomen cupissa, jossa se kohtasi ammattilaisjoukkue Pielaveden Sampon. Joukkue hävisi Sampolle lopulta.


title: Sœur Emmanuelle

text: Madeleine Cinquin eli Sœur (Sisar) Emmanuelle (16. marraskuuta 1908 – 20. lokakuuta 2008) oli ranskalainen nunna, joka tuli kotimaassaan tunnetuksi humanitaarisen työn tekijänä.


title: Sœur Emmanuelle

text: Sœur Emmanuelle syntyi Brysselissä, Belgiassa. Hän vietti varhaisimmat vuotensa Pariisissa ja Lontoossa; hän joutui todistamaan isänsä hukkumiskuoleman 6-vuotiaana.


title: Sœur Emmanuelle

text: Sœur Emmanuelle sai oppiarvon filosofiasta Pariisin yliopistolla, mutta ryhtyi nunnaksi annettuaan lupauksensa vuonna 1929. Hän eli vuosina 1971–1993 Kairon slummien työläisten ankeissa oloissa, ja hänestä tuli julkisuuden henkilö hänen palattuaan Ranskaan pitkälti yli 80 vuoden ikäisenä.


title: Sœur Emmanuelle

text: Sœur Emmanuelle äänestettiin vuonna 2004 maansa "suosituimmaksi naiseksi" ja "kuudenneksi suosituimmaksi kansalaiseksi". Hänen elämäkertansa "Sœur Emmanuelle – la biographie" julkaistiin vuonna 2006.


title: Tuotos

text: Av-tuottajien tekijänoikeusyhdistys Tuotos ry on 1998 perustettu tekijänoikeusyhdistys, joka hallinnoi ja valvoo elokuvateosten ja audiovisuaalisten tallenteiden tuottajien oikeuksia. Tuotos edustaa noin 250 Suomessa toimivaa av-tuotantoyhtiötä. AGICOA:n (audiovisuaalisen alan yhteishallintojärjestön) vuonna 2003 kanssa tehdyn sopimuksen perusteella Tuotos edustaa yli 10 000 ulkomaista tuotantoyhtiötä, joiden ohjelmia edelleenlähetetään Suomen kaapeliverkoissa.


title: Tuotos

text: Tuotos myöntää kotimaisten elokuvien opetuskäyttölisenssejä kunnille, kouluille ja muille oppilaitoksille. Käyttöluvan voi hankkia joko kunta keskitetysti kaikkien oppilaitostensa osalta, koulu itsenäisesti tai muu oppilaitoksen omistaja.


title: Tuotos

text: Vuonna 2012 Tuotos keräsi tekijänoikeuskorvauksia noin 1 400 000 euroa, joka koostuu hyvitysmaksuista 15 %, edelleenlähetyskorvauksista 36 %, opetustallennuskorvauksista 44 % sekä elokuvien opetuskäyttökorvauksista 5 %.


title: Tuotos

text: Tuotoksen jäsenjärjestöjä ovat Suomen audiovisuaalisen alan tuottajat SATU ry, Suomen animaatiotuottajien yhdistys Finnanimation ry ja Suomen elokuvatuottajien keskusliitto ry SEK.


title: Grobu

text: Grobu on hirsistä rakennettu ja laudoilla harjakatettu, usein myös puuleikkauksin koristeltu ortodoksinen hautamuistomerkki. Niitä tavataan Pohjois-Venäjällä ja Karjalassa, missä niitä on rakennettu jo kenties tuhat vuotta sitten.


title: Grobu

text: Suomessa grobuja on pystytetty muun muassa Valamon luostarin ja Ilomantsin hautausmaille. Muinoin niitä on voitu käyttää myös talvisin suojaamaan ruumista villieläimiltä, kunnes hauta voitiin kaivaa.


title: Peroz I

text: Peroz I () oli Persian kuningas sassanidien hallitsijasuvun aikana. Hän hallitsi vuodet 459–484.


title: Peroz I

text: Perozin isä Yazdegerd II kuoli vuonna 457, jolloin hänen nuorempi veljensä Hormizd otti hallittavakseen valtakunnan Perozin ollessa kaukaisen Sistanin kuvernöörinä. Hefthaliittien, eli valkoisten hunnien, avulla Peroz haastoi veljensä sotaan, joka päättyi Perozin voittoon ja valtaanastumiseen vuonna 459.


title: Peroz I

text: Peroz kävi hallituskautenaan sotaa sekä Kaukasuksella kapinoivia Albanian ja Iberian maakuntia että entisiä liittolaisiaan hefthaliittejä vastaan. Toisessa kampanjassa valkoisia hunneja vastaan Persian 50 000–100 000 miehen armeija kärsi suuren tappion. Kuolleiden joukossa oli myös Peroz. Hefthaliittien johtaja Khush-Newaz kohteli entistä liittolaista arvostavasti ja lähetti tämän haudattavaksi takaisin Persiaan. Perozin veljestä Balashista tuli kuningas hänen kuolemansa jälkeen.


title: Hugo

text: Hugo on miehen etunimi, ja esiintyy toisinaan myös sukunimenä.


title: Hugo

text: Nimi on latinalaistettu muoto germaanisesta nimestä "Hugh", joka perustuu "sydäntä", "mieltä" tai "henkeä" tarkoittavaan sanaan "hug". Nimi yleistyi varsinkin Ranskan aateliston keskuudessa sen jälkeen, kun Hugo Capet 900-luvulla perusti Ranskan kapetingien hallitsijasuvun.


title: Hugo

text: Suomessa nimi Hugo on tammikuuhun 2018 mennessä annettu 8694 miehelle ja alle kymmenelle naiselle. Hugon nimipäivä on suomenruotsalaisen ja vuodesta 2015 lähtien myös suomenkielisen kalenterin mukaan 3. helmikuuta.


title: Trabzon

text: Trabzon eli entinen Trebizond (kreikaksi Τραπεζοῦς tai Τραπεζούντα), on kaupunki Koillis-Turkissa, samannimisen maakunnan pääkaupunki. Se sijaitsee Mustanmeren rannalla. Vuonna 2006 siellä arvioitiin asuvan 250 058 asukasta.


title: Trabzon

text: Vuosina 1204–1461 Trebizondin keisarikunta oli jonkin aikaa yksi maailman johtava kaupan keskus, johtuen silkkitien läheisyydestä, ja Trabzon oli sen pääkaupunki.


title: Trabzon

text: Suleiman Suuri syntyi Trabzonissa 1494.


title: Trabzon

text: Trabzonin teknillinen yliopisto on perustettu 1955. Nykyisin siellä on noin 42 000 opiskelijaa.


title: Ill Communication

text: Ill Communication on Beastie Boysin neljäs pitkäsoitto, joka julkaistiin 23. toukokuuta 1994. Se oli yhtyeen toinen albumi, joka nousi Billboard 200 -listan ykkössijalle, ja on myös toinen, joka sai kolminkertaista platinaa.


title: Ill Communication

text:
Albumi sisältää hitin "Sabotage", josta tehdyn videon ohjasi Spike Jonze. Musiikkivideo parodioi 1970-luvun poliisisarjoja.
"Billboard" (Pohjois-Amerikka)


title: Iltapala

text: Iltapala on illalla, yleensä kello 18–22 välisenä aikana nautittava pieni ateria. Suomessa yleensä iltapalalla nautittavia ruoka-aineita ovat esimerkiksi ruisleipä, sämpylä, jogurtti ja hedelmät. Iltapalalla juodaan usein kaakaota, teetä, mehua, vettä tai maitoa. Kahvia ei suositella, koska sen sisältämä kofeiini virkistää ja voi häiritä unta. Muutenkin iltapalaa suositellaan kevyeksi, jotta ruoansulatus ei saa liikaa töitä ja niin ollen uni ei häiriinny.


title: Iltapala

text: Myöhään syötävää iltapalaa kutsutaan yöruuaksi. Esimerkiksi Etelä-Euroopassa iltapala korvataan tavallisesti myöhään, usein vasta klo 21-22 aikaan nautittavalla päivällisellä. Tyypillisiä päivällisruokia ovat esimerkiksi liha-, kala- ja kanaruoat sekä erilaiset pastat.


title: Iltapala

text: Urheilijan lihaksille iltapala tarjoaa ravintoaineita yön levon ja erityisesti syvän unen aikana tapahtuvaa palautumista varten. Suomen olympiakomitea suosittelee urheilijan iltapalaksi monipuolisesti hiilihydraatteja, hyvää rasvaa, proteiinia, vettä ja erityisesti maitovalmisteita.


title: Eskişehir

text:
Eskişehir (, ) on Eskişehirin maakunnan pääkaupunki Turkissa. Se sijaitsee 250 kilometriä Ankarasta länteen ja 350 kilometriä Istanbulista kaakkoon. Vuonna 2006 siellä arvioitiin asuvan 520 701 asukasta.
Nimi Eskişehir merkitsee vanhaa kaupunkia, ja sen perustivat fryygialaiset noin tuhat vuotta ennen ajanlaskumme alkua. Kaupungin museossa on muistoja fryygialaisten ajoilta asti. Samoin kuin monissa muissakin Anatolian kaupungeissa, Eskişehirissä on ollut kristittyjä siitä asti kun Konstantinus Suuri teki kristinuskosta Rooman valtionuskonnon. Eskişehirissä, silloisessa Dorylaeumissa, on ollut piispanistuin ainakin 300-luvulta asti. Ensimmäinen ristiretki kulki Anatolian kautta, ja Dorylaeumin taistelussa kristityt ottivat yhteen turkkilaisten muslimien kanssa.


title: Eskişehir

text: Nykyään Eskişehir on Turkin suurimpia teollisuuden keskittymiä. Kaupungissa on myös kaksi yliopistoa.


title: Creep

text: "Creep" on englantilaisen rock-yhtyeen Radioheadin ensimmäinen single (jos ei lasketa "Drill EP":tä), ja kappale yhtyeen vuoden 1993 debyyttialbumilla "Pablo Honey". Kun se julkaistiin syyskuussa 1992, BBC Radio 1:n mielestä kappale oli liian masentava, ja poisti sen soittolistaltaan vain kahden soittokerran jälkeen. "Creep" on Radioheadin tunnetuimpia kappaleita, ja se on myös pelissä Rock Band.


title: Creep

text: Alkuperäinen Yhdistyneen kuningaskunnan julkaisu


title: Creep

text: Kappale ovat levyttäneet myös monet muut artistit ja yhtyeet.


title: Finlaysonin palatsi

text: Finlaysonin palatsi on Tampereella Wilhelm von Nottbeckin puistossa Finlaysonin tehdasalueella sijaitseva rakennus. Uusrenessanssityylinen palatsi valmistui vuonna 1899. Sen suunnittelija oli Lambert Pettersson ja rakennuttajana toimi Alexander von Nottbeck.


title: Finlaysonin palatsi

text: Palatsi rakennettiin entisen kruunun viinanpolttimon paikalle, joka oli toiminut muun muassa Finlaysonin tehtaan aiemman omistajan James Finlaysonin kotina. Sittemmin palatsi toimi Finlaysonin toimitusjohtajan virka-asuntona 1910-luvulta aina 1970-luvun lopulle. Sen jälkeen palatsia käytettiin tehtaan edustustilana.


title: Finlaysonin palatsi

text: Nykyisin palatsi on ravintola- ja juhlakäytössä.


title: Chris Marker

text: Christian François Bouche-Villeneuve eli Chris Marker (s. 29. heinäkuuta 1921 Neuilly-sur-Seine – 29. heinäkuuta 2012) oli ranskalainen elokuvaohjaaja ja dokumentaristi. Hänen tunnetuimpia teoksiaan ovat "Kiitorata" (1962), "Vailla aurinkoa" (1983) ja "Akira Kurosawa" (1985).


title: Chris Marker

text: Marker palkittiin vuonna 1961 Berliinin elokuvajuhlien Kultaisella karhulla ja vuonna 1983 César-palkinnolla. Hän oli myös ehdolla Venetsian elokuvajuhlien Kultaisen leijonan saajaksi vuonna 1963.


title: Lara Jean Marshall

text: Lara Jean Marshall (s. 26. heinäkuuta 1988 Lontoo) on englantilaissyntyinen australialainen näyttelijä ja laulaja. Hän on näytellyt enimmäkseen jo lopetetussa televisiosarjassa "Tallijengi" ("The Saddle Club"), jossa hän näytteli kahden tuotantokauden ajan Lisa Atwoodia. Nykyään Marshall asuu Los Angelesissa ja on jatkanut näyttelijänä televisiorooleissa.


title: Mediamuseo Rupriikki

text: Mediamuseo Rupriikki on Tampereella sijaitseva joukkoviestinnän ja median historiaan keskittyvä kulttuurihistoriallinen museo. Museo on perustettu vuonna 2001, ja näyttelytoimintaa sillä on ollut vuodesta 2003. Museota ylläpitää Tampereen kaupunki.


title: Mediamuseo Rupriikki

text: Rupriikki sijaitsi aiemmin yhdessä Finlaysonin tehdasalueen kuuluisimmista rakennuksista, joka tunnetaan nimillä Kuusvooninkinen ja Vanha tehdas. Museo teki tuolloin yhteistyötä samassa rakennuksessa toimineen visuaalisten taiteiden näyttelykeskuksen TR1:n kanssa. Syksyllä 2014 Rupriikki alkoi valmistautua muuttoon, ja viimeinen aukiolopäivä Finlaysonin alueen tiloissa oli 5. lokakuuta 2014. Museo avattiin uudelleen museokeskus Vapriikissa lokakuussa 2015.


title: Mediamuseo Rupriikki

text: Rupriikki on osa liikenteen ja viestinnän alan erikoismuseoiden Trafiikki-yhteenliittymää.


title: Mediamuseo Rupriikki

text: Mediamuseo Rupriikin uusi näyttely kertoo paitsi tietoverkkojen merkityksestä nykymaailmassa, myös tamperelaisten viestintäyritysten muutoksista ja valottaa pelaamisen yllätyksiä täynnä olevaa historiaa.


title: Mediamuseo Rupriikki

text: Rupriikissa on säännöllisesti esillä myös mediakulttuuriin liittyviä vaihtuvia ja kiertäviä näyttelyitä. Vuonna 2006 museossa järjestettiin muun muassa Commodore-tietokoneita käsittelevä "READY"-näyttely. Tuolloin vierailijat saattoivat pelata näyttelyssä esillä olevilla Commodore-tietokoneilla. Myös Rupriikin muissa näyttelyissä on käsitelty suomalaista pelikulttuuria. Vuonna 2012 järjestetty "Suomalaiset pelit silloin ja nyt" -näyttely esitteli suomalaisen peliteollisuuden ja pelintekijöiden tuotoksia menneiltä vuosikymmeniltä.


title: Mediamuseo Rupriikki

text: Rupriikin perusnäyttelyt ovat vuosina 2003–2014 keskittyneet joukkoviestimien historiaan. Museon näyttelyt uudistettiin osissa vuosina 2010 ja 2012. Vuonna 2012 avautunut Jokapäiväinen mediamme -näyttely kertoi erilaisten mediatekniikoiden ja mediailmiöiden historiasta. Toinen osuus, Verkon punontaa, avautui vuonna 2010. Tämä näyttely tarkasteli erityisesti tietoverkkojen kehittymistä, Suomen verkottumista, uusia internetilmiöitä ja digitaalista pelikulttuuria.


title: Mediamuseo Rupriikki

text: Rupriikin taustalla vaikuttaa useamman organisaation muodostama yhteisö, johon kuuluvat muun muassa Tampereen kaupunki, Aamulehti, Tampereen yliopisto ja Pirkanmaan journalistit. Yhteistyön ansiosta Rupriikki on saanut kartutettua viestintään liittyviä kokoelmiaan. Rupriikin näyttelyissä esillä olevat esineet ovat osa Tampereen museoiden kokoelmia. Rupriikin aineistoista löytyy muun muassa Neiti Aika -laitteisto. Tärkeitä Rupriikin radiohistoriallisia kokoelmia ovat esimerkiksi Suomen yleisradiotoiminnan varhaisvaiheisiin liittyvät kuva- ja esinekokoelmat.


title: Sophie Bennett

text: Sophie Bennett (s. 6. helmikuuta 1989) on kanadalainen näyttelijä ja laulaja.


title: Sophie Bennett

text:
Vuonna 2000 Bennett muutti Australiaan kuudeksi kuukaudeksi otettuaan vastaan suositun televisiosarjan Tallijengin (Saddle Club) yhden pääroolin.
Hän esitti Tallijengissä (Saddle Club) Stevie Lakea. Kaksi vuotta myöhemmin toinen kausi oli kuvattu, jota seurasi live-esiintyminen Sydneyssä vuonna 2004. Nykyään Bennett toimii mainostoimiston projektipäällikkönä Torontossa ja julkaisee Youtubessa omalla kanavallaan muotiin ja kauneudenhoitoon liittyviä videoita.


title: Sophie Bennett

text: Bennettillä on kaksi veljeä, Zachary ja Gareth, ja sisko Mairon.


title: Nikolaiviertel

text: Nikolaiviertel on Saksan pääkaupungin Berliinin vanhin asuinalue. Se sijaitsee Mitten kaupunginosassa, Spreejoen itäisellä rannalla. Alueen keskellä sijaitsee 1200-luvulta peräisin oleva Nikolaikirchen kirkko sekä muutamia vanhoja rakennuksia, muut nykyiset rakennukset ovat pääosin 1980-luvulla rakennettuja rekonstruktioita toisen maailmansodan pommituksissa tuhoutuneesta vanhasta rakennuskannasta.


title: Nikolaiviertel

text: Keskiajalla alueella sijaitsi suuri kauppatie. Spreejoen yli kulki jo tuolloin silta. Joen molemmille puolille kehittyi kaksi eri kaupunkia, Berliini ja Cölln. Näistä Berliini sijaitsi joen itäisellä rannalla. Kaupunki ei tuolloin ollut suurempi kuin nykyinen Nikolaiviertel.


title: Nikolaiviertel

text: Myöhemmin Berliini kasvatti kokoaan ja liittyi yhteen sisarkaupunki Cöllnin kanssa, mutta Nikolaiviertelin alue ei kuitenkaan kokenut suurempia muutoksia. Alueella asui pääasiassa kauppiaita.


title: Nikolaiviertel

text: Toisen maailmansodan ilmapommituksissa Nikolaiviertel pommitettiin lähes maan tasalle. Jäljelle jääneet rauniot purettiin sodan jälkeen. Pitkään Itä-Saksan hallituksella ei ollut minkäänlaista mielenkiintoa alueen jälleenrakennusta kohtaan. Mielenkiinto heräsi vasta 1980-luvulla, kun Berliinin 750-vuotisjuhlat lähestyivät. Alueelle luotiin historiallista tyyliä noudatteleva rakennuskanta ja katukuva.


title: Khusrau I

text: Khusrau I, arvonimeltään Anuširvan, oli sasanidien Persian hallitsija vuosina 531–579. Khusrau tunnetaan sasanidien hallinnon uudistajana, sekä tieteiden ja taiteiden tukijana. Sasanidien valtakunta sai lopullisen muotonsa Khusraun kaudella ennen myöhempää tuhoutumistaan. Khusrau myös teki sotaretkiä vihollisiaan vastaan ottaen joitakin voittoja Bysantin valtakunnasta. Idässä hän vei Persian rajan Amudarjalle ja etelässä sasanidit levittivät vaikutusvaltaansa Jemeniin.


title: Khusrau I

text: Khusraun varhaisesta elämästä tiedetään vain vähän ja tarinaa ovat värittäneet monet eri legendat. Khusraun isä Kavad I oli joutunut erimielisyyksiin Persian aateliston ja papiston kanssa hänen käännyttyään uuteen mazdakealaisuuteen. Kavad joutui vihollistensa vangitsemaksi, mutta hänen onnistui paeta ja palauttaa auktoriteettinsa Persian vanhojen vihollisten hefthaliittien avulla. Yhden tarinan mukaan Kavad otti vaimokseen nišapurilaisen maalaistytön matkallaan hefthaliittien alueille itään ja Khusrau oli pariskunnan poika.


title: Khusrau I

text: Khusraun isän kuoltua seurasi lyhyt vallanperimyskamppailu hänen poikiensa kesken ja Khusrau osoittautui heistä voittajaksi nousten valtaistuimelle vuonna 531. Tällä kertaa papisto ja aatelisto taivuteltiin Khusraun puolelle mazdakealaisuuteen viitaten. Kavadin toinen poika oli mazdakiittimyönteinen ja olisi saattanut näin uhata papistoa ja aatelistoa šaahiksi noustessaan. Valtaan nousunsa jälkeen Khusrau alkoi toteuttaa uudistuksia, jotka antoivat Persian sasanidivaltakunnalle sen lopullisen ilmeen. Osa uudistuksista oli aloitettu jo hänen isänsä kaudella. Verouudistuksessa otettiin käyttöön henkivero ja verotuksen oikeudenmukaisuuden takaamiseksi selvitettiin verotettavan maan määrä. Valtakunta jaettiin sotilaskomentajien ("spahbad") johtamiin neljään sektoriin ja heitä tuki joukkojen huollosta vastaava oikeusistuin ("diwan"). Yhteiskunnan alimman kerroksen edusita huolta pitämään perustettiin uusi Köyhien suojelijan papinvirka. Uudistusten seurauksena oli nyt luotu tai vahvistettu pienmaanomistajista koostuvaa "dehqan"-maalaisaatelin luokka, josta persia sai ratsuväkensä. Firdausin myöhemmin kirjoitetun tarinan mukaan Khusrau myös teloitutti mazdakealaisuuden perustaja Mazdakin, ilmeisesti koska tästä ei ollut enää hyötyä hänen kannaltaan. Khusraun uudistuksissa häntä auttoi hänen kaudellaan vaikuttanut kyvykäs pääministeri Bozorgmehr.


title: Khusrau I

text: Länsimaissa Khusrau on tunnettu myös filosofikuninkaana. Osasyy tälle on Khusraun yhteydet uusplatonilaisuuteen. Khusraun hoviin saapui etenkin kreikkalaisia uusplatonisteja, joiden filosofiakoulu Ateenassa oli suljettu Itä-Rooman eli Bysantin hallitsija Justinianuksen kaudella. Khusrau käännätytti kreikan ja syyrian kielisiä tekstejä persiaksi, minkä lisäksi šakki tuotiin ehkä hieman muunneltuna Intiasta Persiaan Khosraun valtakaudella. Gondešapurin sittemmin kuuluisa lääketieteelinen koulu sai todennäköisesti alkunsa Khusraun kaudella ja sen tunnettu oppinut Burzoe käänsi lääketieteellisiä tekstejä sanskritista persiaksi. Jotkin tutkijat ovat pitäneet zarathustralaisuuden pyhää kirjaa Avestaa Khusraun kaudella kirjoitettuna. Toinen Khosraun kaudella mahdollisesti koottu teos oli vanhoista iranilaisista legendoista koottu kuninkaiden kirja ("Khwatay-namak"), joka toimi sittemmin Firdausin kirjoittaman "Šahnamen" lähteenä. Khusraun kaudella toteutettiin myös useita rakennushankkeita, vaikkakin hänen maineensa takia monet alkuperältään tuntemattomat esi-islamilaiset rakennukset on liitetty eri tavoin Khusrauhun. Hänen rakennuttamakseen tiedetään kuitenkin esimerkiksi Ktesifonin suuren palatsin, jonka "iwan"-kaari on edelleen pystyssä.


title: Khusrau I

text: Khusrau teki useita sotaretkiä Persian vihollisia vastaan. Bysantin kuuluisa sotapäällikkö Belisarius voitettiin sodan aikana Callinicumin taistelussa vuonna 531 ja vuonna 540 persialaiset miehittivät jonkin aikaa Antiokiaa. Bysantin valtakunta taipui solmimaan Persian kanssa sopimuksen, jolla Persia suostui rahaa vastaan estämään Bysantin vihollisten pääsyn Vähä-Aasiaan Kaukasuksen kautta. Myöhemmän sodan aikana vuonna 572 Khusrau valtasi puolestaan Daran kaupungin. Tulevissa aselevoissa bysanttilaiset ostivat rauhan Persian kanssa kullalla. Muilla rintamilla Khusrau voitti hefthaliitit idässä, jossa Persian raja asettui Amudarjajoelle. Etelässä sasanidit ulottivat valtansa Jemeniin ja pohjoisessa he taistelivat Armeniasa, Lazicassa ja Kaukasuksella Derbentissä.


title: Khusrau I

text: Khusrau kuoli vuonna 579. Hänen seuraajakseen nousi hänen poikansa Hormizd IV.


title: Sillikuninkaat

text: Sillikuninkaat ("Chimaeridae") on valtamerissä elävien koppapäisten rustokalojen heimo.


title: Sillikuninkaat

text: Sillikuninkaisiin kuuluu kaksi sukua ja 29 lajia. Suvuista laajempi "Hydrolagus" käsittää 22 lajia, "Chimaera" puolestaan seitsemän. Heimon lajeista varhaisimmat fossiilit ovat liitukaudelta ja kuuluivat sukuun "Belgorodon". "Chimaera"-suvun fossiileja, jotka on ajoitettu liitukauden loppuun ja eoseenikaudelle, on löydetty Etelämantereelta.Sillikuninkaat elävät lauhkeissa ja lämpimissä vesissä. Ne ovat syvän veden kaloja ja erityisesti lämpimämmissä merissä ne elävät yli 200 metrin syvyydessä. "Chimaera"-kuvun sillikuninkaita tavataan Pohjois-Atlantilta, Afrikan rannikolta ja Japanin, Kiinan, Australian ja Uuden-Seelannin alueilta. "Hydrolagus"-lajit elävät Tyynellämerellä Pohjois-Amerikan, Japanin, Australian ja Uuden-Seelannin lähistöllä sekä Atlantin pohjois- ja länsiosissa.


title: Sillikuninkaat

text:
Sillikuninkaiden kuono on lyhyt ja pyöreä. Ensimmäinen selkäevä on korkea ja sen edessä on terävä myrkkypiikki. Myrkky aiheuttaa kipua myös ihmiselle. Toinen selkäevistä on pitkä ja matala ja ulottuu siimamaisen pyrstön kärkeen asti. Sillikuninkaiden rintaevät ovat suuret ja kalat käyttävät niitä liikkumiseen. Suurikokoisin sillikuninkaista on "Chimaera lignaria", joka voi kasvaa 120 cm pitkäksi.
Sillikuninkaiden ravintoa ovat pienet kalat ja pohjan selkärangattomat eläimet. Sillikuninkaiden hedelmöitys on sisäinen, ja naaras munii kaksi noin 17 cm pitkää munakoteloa, jotka tarttuvat pohjaan.


title: Justin Morrison

text: Justin Morrison (s. 10. elokuuta 1979 Los Angeles, Kalifornia) on yhdysvaltalainen ammattilaisuransa lopettanut jääkiekkoilija.